open-index/open-wikipedia-markdown huggingface dataset:
గ్రంథి శ్రీనివాస్

**గ్రంథి శ్రీనివాస్‌** ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 2019లో జరిగిన అసెంబ్లీ ఎన్నికల్లో భీమవరం నియోజకవర్గం నుండి ఎమ్మెల్యేగా గెలిచాడు.
## జననం, విద్యాభాస్యం
గ్రంథి శ్రీనివాస్‌ 1965లో  ఆంధ్రప్రదేశ్ రాష్ట్రం, పశ్చిమ గోదావరి జిల్లా, భీమవరంలో జన్మించాడు. ఆయన 1981లో భీమవరంలోని కె.జి.ఆర్.ఎల్.జూనియర్ కళాశాల నుండి ఇంటర్మీడియట్ పూర్తి చేశాడు. 
## రాజకీయ జీవితం
గ్రంథి శ్రీనివాస్‌ విద్యార్థిదశలోనే రాజకీయాల్లో వచ్చి ఇందిరా కాంగ్రెస్, రెడ్డి కాంగ్రెస్, జనతాపార్టీలో పని చేశాడు. ఆయన కాంగ్రెస్ పార్టీ ద్వారా ప్రత్యక్ష రాజకీయాల్లోకి వచ్చి భీమవరం పట్టణ కాంగ్రెస్‌ పార్టీ కోశాధికారిగా, పశ్చిమ గోదావరి జిల్లా  యువజన కాంగ్రెస్‌ ఉపాధ్యక్షడిగా, 1995లో భీమవరం అర్బన్‌బ్యాంక్‌ అధ్యక్షుడిగా వివిధ హోదాల్లో పని చేసి 2004లో జరిగిన అసెంబ్లీ ఎన్నికల్లో భీమవరం నియోజకవర్గం నుండి కాంగ్రెస్ అభ్యర్థిగా పోటీ చేసి తన సమీప ప్రత్యర్థి టీడీపీ అభ్యర్థి పెన్మెత్స వెంకటనరసింహరాజు పై 7905 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు.

గ్రంథి శ్రీనివాస్‌ 2009లో ప్రజారాజ్యం పార్టీలో చేరాడు, కానీ ఆయనకు పార్టీ టికెట్ దక్కలేదు. ఆయన 2011లో వైఎస్సాఆర్ కాంగ్రెస్ పార్టీ ఆవిర్భావం నుండి పార్టీ ఉంటూ 2014లో జరిగిన ఎన్నికల్లో పోటీ చేసి ఓడినా నిరంతరం ప్రజా సమస్యలపై పోరాటం చేశాడు. గ్రంథి శ్రీనివాస్‌ 2019లో జరిగిన అసెంబ్లీ  ఎన్నికల్లో వైసీపీ తరపున పోటీ చేసి తన సమీప ప్రత్యర్థి జనసేన అభ్యర్థి పవన్ కళ్యాణ్ పై 8357 ఓట్ల మెజారిటీతో గెలిచి రెండోసారి ఎమ్మెల్యేగా అసెంబ్లీకి ఎన్నికయ్యాడు.

గ్రంధి శ్రీనివాస్ 2024లో జరిగిన అసెంబ్లీ ఎన్నికల్లో వైసీపీ తరపున పోటీ చేసి తన సమీప ప్రత్యర్థి జనసేన అభ్యర్థి పులపర్తి రామాంజనేయులు చేతిలో 66974 ఓట్ల తేడాతో ఓడిపోయి, అనంతరం డిసెంబర్ 12న వైసీపీకి రాజీనామా చేశాడు.

## మూలాలు

వర్గం:వై.యస్.ఆర్. కాంగ్రెస్ పార్టీ రాజకీయ నాయకులు
వర్గం:ఆంధ్రప్రదేశ్ శాసన సభ్యులు (2004)
వర్గం:ఆంధ్రప్రదేశ్ శాసన సభ్యులు (2019)
పుప్పాల శ్రీనివాస రావు

**పుప్పాల శ్రీనివాస రావు** ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 2019లో జరిగిన అసెంబ్లీ ఎన్నికల్లో ఉంగుటూరు నియోజకవర్గం నుండి ఎమ్మెల్యేగా గెలిచాడు.
## జననం, విద్యాభాస్యం
పుప్పాల శ్రీనివాసరావు (వాసుబాబు) 1968లో ఆంధ్రప్రదేశ్ రాష్ట్రం, పశ్చిమ గోదావరి జిల్లా, నిడమర్రు మండలం, భువనపల్లె గ్రామంలో జన్మించాడు. ఆయన 1984లో గణపవరంలోని చింతలపాటి బాపిరాజు జూనియర్ కాలేజీ నుండి ఇంటర్మీడియట్ పూర్తి చేశాడు.
## రాజకీయ జీవితం
పుప్పాల శ్రీనివాస రావు  2006లో భువనపల్లె గ్రామా సర్పంచ్‌గా తన రాజకీయ జీవితాన్ని ప్రారంభించాడు. ఆయన 2004లో ప్రజారాజ్యంలో చేరి ఆ పార్టీని కాంగ్రెస్‌లో విలీనం చేసిన తర్వాత రాజకీయాలకు దూరంగా ఉంటూ వైఎస్సార్ కాంగ్రెస్ పార్టీ ఆవిర్భావం అనంతరం 2011లో వైసీపీ పార్టీలో చేరాడు. ఆయన 2014లో జరిగిన ఎన్నికల్లో ఓడిపోయి తిరిగి 2019లో  జరిగిన అసెంబ్లీ ఎన్నికల్లో ఉంగుటూరు నియోజకవర్గం నుండి వైసీపీ అభ్యర్థిగా పోటీ చేసి తన సమీప ప్రత్యర్థి టీడీపీ అభ్యర్థి గన్ని వీరాంజనేయులు పై 33153 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు.

## మూలాలు

వర్గం:వై.యస్.ఆర్. కాంగ్రెస్ పార్టీ రాజకీయ నాయకులు
వర్గం:ఆంధ్రప్రదేశ్ శాసన సభ్యులు (2019)
వర్గం:పశ్చిమ గోదావరి జిల్లా నుండి ఎన్నికైన శాసన సభ్యులు
తిప్పల నాగిరెడ్డి

**తిప్పల నాగిరెడ్డి** ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 2019లో జరిగిన అసెంబ్లీ ఎన్నికల్లో గాజువాక నియోజకవర్గం నుండి ఎమ్మెల్యేగా గెలిచాడు.

## జననం, విద్యాభాస్యం
తిప్పల నాగిరెడ్డి 1954లో ఆంధ్రప్రదేశ్ రాష్ట్రం, విశాఖపట్నం జిల్లా, పెదగంట్యాడ, వెంకన్నపాలెం గ్రామంలో జన్మించాడు. ఆయన ఇంటర్మీడియట్‌ వరకు చదువుకున్నాడు.

## రాజకీయ జీవితం
తిప్పల నాగిరెడ్డి రాజకీయాల్లోకి రాకముందు వీఏఓగా పనిచేస్తూ ఆ వ్యవస్థను రద్దు చేయడంతో 1984లో కాంగ్రెస్‌ పార్టీలో చేరి తన రాజకీయ జీవితాన్ని ప్రారంభించి కాంగ్రెస్ పార్టీలో వివిధ హోదాల్లో పని చేసి, విశాఖ గ్రామ ఉద్యోగుల సంఘం అధ్యక్షుడిగా, వీఏవో సంఘం ప్రధాన కార్యదర్శిగా పని చేశాడు. ఆయన 2007 మహా విశాఖ నగరపాలక సంస్థ (జీవీఎంసీ) ఎన్నికల్లో స్వతంత్ర అభ్యర్థిగా పోటీ చేసి, కార్పొరేటర్‌గా ఎన్నికయ్యాడు.

తిప్పల నాగిరెడ్డి 2009లో జరిగిన అసెంబ్లీ ఎన్నికల్లో గాజువాక నియోజకవర్గం నుండి స్వతంత్ర అభ్యర్థిగా పోటీ చేసి రెండవ స్థానంలో నిలిచాడు. ఆయన అనంతరం వైఎస్సార్ కాంగ్రెస్ పార్టీలో చేరి 2014లో జరిగిన ఎన్నికల్లో వైసీపీ తరపున పోటీ చేసి ఓడిపోయాడు. తిప్పల నాగిరెడ్డి  2019లో జరిగిన ఎన్నికల్లో వైసీపీ తరపున పోటీ చేసి తన సమీప ప్రత్యర్థి జనసేన అభ్యర్థి పవన్ కళ్యాణ్ పై 16753 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు.

## మూలాలు

వర్గం:వై.యస్.ఆర్. కాంగ్రెస్ పార్టీ రాజకీయ నాయకులు
వర్గం:ఆంధ్రప్రదేశ్ శాసన సభ్యులు (2019)
శ్రీధర్ వెంబు

**శ్రీధర్ వెంబు** (జననం 1968) ఒక భారతీయ బిలియనీర్ వ్యాపార దిగ్గజం, జోహో కార్పొరేషన్ వ్యవస్థాపకుడు, సిఇఒ.  ఫోర్బ్స్ ప్రకారం 2020 నాటికి 2.5 బిలియన్ అమెరికన్ డాలర్ల నికర విలువ కలిగి ప్రపంచంలో 59వ ధనవంతుడు.  ఆయనకు 2021లో భారతదేశపు నాల్గవ అత్యున్నత పౌర పురస్కారం పద్మశ్రీ పురస్కారం లభించింది. 

జోహో కార్పొరేషన్‌ రూపొందించిన అరట్టై యాప్ 2021లోనే లాంచ్‌ చేసింది. అయితే, 2025 సెప్టెంబరులో దీనికి మంచి ఆదరణ లభించింది. వన్‌-టు-వన్‌, గ్రూప్‌ చాట్స్‌, వాయిస్‌ నోట్స్, ఫొటో/వీడియో షేరింగ్, స్టోరీస్, బ్రాడ్‌కాస్ట్ ఛానల్స్‌ వంటి సదుపాయాలు ఇందులో ఉన్నాయి.

## ప్రారంభ జీవితం
వెంబు 1968లో తమిళనాడులోని తంజావూరు జిల్లాలోని ఒక గ్రామానికి చెందిన రైతుల తమిళ కుటుంబంలో జన్మించాడు.  1989లో మద్రాసులోని ఇండియన్ ఇన్ స్టిట్యూట్ ఆఫ్ టెక్నాలజీ నుంచి ఎలక్ట్రికల్ ఇంజినీరింగ్ లో బ్యాచిలర్ డిగ్రీ ని పొందిన ఆయన న్యూజెర్సీలోని ప్రిన్స్ టన్ యూనివర్సిటీ నుంచి ఎంఎస్, పీహెచ్ డీ డిగ్రీలు పొందారు. 

## కెరీర్
శాన్ ఫ్రాన్సిస్కో బే ఏరియాకు వెళ్లడానికి ముందు కాలిఫోర్నియాలోని శాన్ డియాగోలో వైర్ లెస్ ఇంజనీర్ గా క్వాల్ కామ్ కోసం పనిచేస్తున్న తన వృత్తిజీవితాన్ని వేంబు ప్రారంభించాడు. అతను శాన్ జోస్ , ప్లెజెంట్టన్ లలో నివసించాడు. 

1996లో వేంబు తన ఇద్దరు సోదరులతో కలిసి అడ్వెంట్ నెట్ అనే నెట్ వర్క్ పరికరాల ప్రదాతల కోసం ఒక సాఫ్ట్ వేర్ డెవలప్ మెంట్ హౌస్ ను స్థాపించారు. కస్టమర్ రిలేషన్ షిప్ మేనేజ్ మెంట్ సర్వీసులకు సాస్ సపోర్ట్ అందించడంపై దృష్టి సారించి, 2009లో కంపెనీ ని జోహో కార్పొరేషన్ గా పేరు మార్చారు.  2020 నాటికి అతను సంస్థలో 88 శాతం వాటాను కలిగి ఉన్నాడు. 2021లో శ్రీధర్ వేంబు జాతీయ భద్రతా సలహా మండలికి నియమితులయ్యారు.

## గౌరవాలు

* ఎర్నెస్ట్ అండ్ యంగ్ "ఎంటర్ ప్రెన్యూర్ ఆఫ్ ది ఇయర్ అవార్డు" ( 2019).
* పద్మశ్రీ పురస్కారం (2021).
* 2021లో భారత జాతీయ భద్రతా సలహా మండలి (ఎన్ ఎస్ ఏబీ)కు కూడా ఆయన నియమితులయ్యారు.

## ఇవి కూడా చూడండి

* జోహో కార్పొరేషన్
* అరట్టై యాప్
* జోహో సిఆర్ఎం (అప్లికేషన్)
* రాధా వెంబు

## మూలాలు

వర్గం:జీవిస్తున్న ప్రజలు
వర్గం:1968 జననాలు
వర్గం:పద్మశ్రీ పురస్కారం పొందిన తమిళనాడు వ్యక్తులు
నికోలస్ కేజ్

**నికోలస్ కేజ్** ( ఆంగ్లం : Nicolas Cage ) ఒక అమెరికన్ సినిమా నటుడు, నిర్మాత, దర్శకుడు, ఇతను ఫేస్/ఆఫ్ సినిమా 1997 లో, లీవింగ్ లాస్ వెగాస్ సినిమా 1995 లో, ది రాక్ సినిమా 1996 లో, నెక్స్ట్ సినిమా 2007 లో గుర్తింపు తెచ్చుకున్నాడు. రొమాంటిక్ కామెడీలు, డ్రామాల నుండి సైన్స్ ఫిక్షన్, యాక్షన్ చిత్రాల వరకు విభిన్న చిత్రాలలో ప్రధాన పాత్రలలో నటించాడు. అకాడమీ అవార్డు, గోల్డెన్ గ్లోబ్, స్క్రీన్ యాక్టర్స్ గిల్డ్ అవార్డులను పొందాడు.

## వ్యక్తిగత జీవితం
నికోలస్ కేజ్ 1964-01-07 తేదీన లాంగ్ బీచ్, కాలిఫోర్నియాలో జన్మించాడు, అతని తండ్రి ఇటాలియన్ సంతతికి చెందినవారు, తల్లి పోలిష్ వంశానికి చెందినవారు. అతని తల్లితండ్రులు సంగీతకారుడు కార్మైన్ కొప్పోలా, నటి ఇటాలియా పన్నినో., అతని తాత ముత్తాతలు బెర్నాల్డ్, బసిలికాటా, ఇటలీ నుండి వలస వచ్చినవారు. అతను చిన్నప్పటి నుండి నటించాలని ఆకాంక్షించాడు, UCLA స్కూల్ ఆఫ్ థియేటర్, ఫిల్మ్ అండ్ టెలివిజన్‌లో నటనను అభ్యసించాడు.1988లో, కేజ్ నటి క్రిస్టినా ఫుల్టన్‌తో డేటింగ్ ప్రారంభించాడు, వారికి వెస్టన్ కొప్పోలా కేజ్ ( 1990 డిసెంబరు 26) అనే కుమారుడు ఉన్నాడు.ఇతను మూడు సార్లు వివాహం చేసుకున్నాడు. అతని మొదటి భార్య నటి ప్యాట్రిసియా ఆర్క్వెట్తీ ( 1995 ఏప్రిల్ 8న వివాహం, 2011 మే 18న విడాకులు తీసుకున్నారు). కేజ్ రెండవ వివాహం గాయని/గేయరచయిత లిసా మేరీ ప్రెస్లీతో 2002 ఆగస్టు 10న వివాహం జరిగింది, వారికి లిసా ఎల్విస్ ప్రెస్లీ అనేకూతురు. ఈ జంట 2002 నవంబరు 25న విడాకులు తీసుకున్నారు. కేజ్ యొక్క మూడవ, ప్రస్తుత భార్య ఆలిస్ కిమ్, ఆమె గతంలో లాస్ ఏంజిల్స్ రెస్టారెంట్ కబుకి, లాస్ ఏంజిల్స్ కొరియన్ నైట్‌క్లబ్‌లో వెయిట్రెస్‌గా పనిచేసింది. వారు 2004 జూలై 30న ఉత్తర కాలిఫోర్నియాలో వివాహం చేసుకున్నారు. వారి కుమారుడు కల్ ఎల్ ( సూపర్‌మ్యాన్ జన్మ పేరు) 2005 అక్టోబరు 3 న జన్మించాడు.

## వృత్తి
కేజ్ 1981లో తన టెలివిజన్ అరంగేట్రం చేసాడు, నటనలో వృత్తిని కొనసాగించాడు. "బ్యాడ్ బాయ్"లో తన పాత్రకు కేజ్ అనేక అవార్డులను గెలుచుకున్నాడు. వీటిలో లీవింగ్ లాస్ వేగాస్‌లో ప్రధాన పాత్ర పోషించినందుకు 1995లో ఉత్తమ నటుడిగా అకాడమీ అవార్డు  , అడాప్టేషన్‌లో అతని పాత్రకు 2002లో ఉత్తమ నటుడిగా టొరంటో ఫిల్మ్ క్రిటిక్స్ అసోసియేషన్ అవార్డు ఉన్నాయి .ఫేస్/ఆఫ్ (1997), గాన్ ఇన్ 60 సెకండ్స్ (2000), నేషనల్ ట్రెజర్ (2004), ఘోస్ట్ రైడర్ (2007), బాడ్ లెఫ్టినెంట్: పోర్ట్ ఆఫ్ కాల్ న్యూ ఓర్లీన్స్ (2009)తో సహా 70కి పైగా చిత్రాలలో కేజ్ నటించాడు.ఆర్థికంగా విజయం సాధించిన కేజ్ యొక్క చాలా సినిమాలు యాక్షన్ తరహా చిత్రాలే,32 సంవత్సరాల వయస్సులో,  1996లో, అతను " లీవింగ్ లాస్ వేగాస్ "లో మద్యపానానికి బానిసైన పాత్రకు ఉత్తమ నటుడిగా అకాడమీ అవార్డును గెలుచుకున్నాడు,2001 మేలో, కేజ్‌కి కాలిఫోర్నియా స్టేట్ యూనివర్శిటీ ద్వారా ఫైన్ ఆర్ట్స్‌లో గౌరవ డాక్టరేట్ లభించింది.

## మూలాలు
వసుంధర రెడ్డి

**బుసమల్ల వసుంధర రెడ్డి** తెలంగాణ రాష్ట్రానికి చెందిన రాజకీయ నాయకురాలు, తెలంగాణ ఉద్యమకారిణి.
## జననం, విద్యాభాస్యం
బుసమల్ల  వసుంధర 1964లో తెలంగాణ రాష్ట్రం, నిజామాబాద్‌ లో బూసమల్ల శ్రీనివాస్‌, డోనా దంపతులకు జన్మించింది. ఆమె హోటల్‌ మేనేజ్‌మెంట్‌ లో డిగ్రీ చేసింది.

## రాజకీయ జీవితం
బుసమల్ల వసుంధర రాజకీయాల్లోకి రాకముందు హోటల్‌ మేనేజ్‌మెంట్‌ కోర్స్ పూర్తి చేసి దుబాయికి వెళ్లి అక్కడ కొంతకాలం పని చేసింది. వసుంధర చిన్నప్పటి నుంచే సామాజిక సమస్యలపై స్పందించే గుణం కలిగిన ఆమె తెలంగాణ తెలంగాణ మలిదశ ఉద్యమ పట్ల ఆకర్షితురాలై 2001లో తెలంగాణ ప్రత్యేక రాష్ట్రం కోసం కేసీఆర్‌ ఇచ్చిన పిలుపుతో 2001లో హైదరాబాద్ కి తిరిగి వచ్చి తెలంగాణ రాష్ట్ర సమితి పార్టీలో చేరి ఉద్యమంలో క్రియాశీలకంగా పాల్గొంది. వసుంధర తెలంగాణ ఉద్యమంలో కేసీఆర్, నాయిని నర్సింహారెడ్డి, మహమూద్ అలీ వంటి సీనియర్‌ నాయకులతో కలిసి అనేక కార్యక్రమాల్లో పాల్గొంది. ఆమె ప్రత్యేక రాష్ట్రం ఏర్పడే తరువాత 2018లో  టీఆర్‌ఎస్‌ పార్టీని విడి కాంగ్రెస్ పార్టీలో చేరింది.

## మరణం
బుసమల్ల వసుంధర 2021 ఫిబ్రవరిలో ఆమెకు క్యాన్సర్‌ సోకి నట్టు నిర్థారణ కావడంత్థ ఆమె నగరంలోని ఓ ప్రైవేట్‌ ఆస్పత్రిలో చేరి చికిత్స అందుకుంది, వ్యాధి తీవ్రత తగ్గినట్టేనని డాక్టర్లు చెప్పడంతో తన సోదరుడి వద్ద ఉంది. ఈ క్రమంలో ఆగష్టు లో వెన్నుపూసకు క్యాన్సర్‌ వ్యాపించి పరిస్థితి విషమించగా నిమ్స్ లో చికిత్స తీసుకుంది, ఆమె ఆరోగ్య పరిస్థితి గురించి తెలిసిన ప్రభుత్వం ఆమెకు ముఖ్యమంత్రి సహాయనిధి నుండి సహాయం అందించింది. ఆమె క్యాన్సర్‌ తో పోరాడుతూ 28 డిసెంబర్ 2021న మరణించింది. ఆమె అంత్యక్రియలు 29 డిసెంబర్ 2021న 11గంటలకు కార్ఖాన సీఎ్‌సఐ సమాధుల స్థలంలో జరిగాయి.

## మూలాలు

వర్గం:తెలంగాణ ఉద్యమకారులు
వర్గం:1964 జననాలు
పాలమూరు జిల్లా యక్షగాన సాహిత్యం

తెలుగు సాహిత్యంలో యక్షగానం అనేది గాన , నృత్య ప్రధానమైన జానపద కళారూపం. మధుర కవితాశాఖకు చెందిన ఈ యక్షగానం గేయ ప్రధానమైనది. పాలమూరు జిల్లాలో మొట్టమొదటి యాక్షగానం అప్పకవి రాసిన అంబికాసంవాదం. ఆ తర్వాత ఎందరో కవి పండితులు వందలకొద్ది యక్షగానాలను రచించారు. దేశీ కవితాశాఖలో యక్షగానం ప్రక్రియ బహుళ ప్రజాదరణ పొందింది.

## గోవర్ధనం వెంకట నర్సింహాచార్యులు
జడ్చర్లకు చెందిన గోవర్ధనం వెంకటనర్సింహాచార్యులు 'అజామిళోపాఖ్యానం' , 'గొల్లకలాపం' అనే యక్షగానాలను రచించాడు.

## కొండపల్లి పాపయ్య
దేవరకద్ర మండలం గద్దెగూడెం గ్రామానికి చెందిన కొండపల్లి పాపయ్య 'మార్కండేయ విలాసం' అనే యక్షగానాన్ని రాశాడు.

## ప్రబంధం హనుమద్దాసు
ఇతడు ప్రసిద్ధ సంకీర్తనాచార్యుడు మన్నెంకొండ హనుమద్దాసు మేనత్త కొడుకు. 'విజయవిలాసం' అనే యక్షగానాన్ని రచించాడు. ఇది దాదాపు రెండువందల సార్లకు పైగా ప్రదర్శించబడింది. ఈయన సంకీర్తనలు కూడా రాశాడు.

## బెల్లం నాగప్ప
నర్వ మండలం లంకాల గ్రామానికి చెందిన బెల్లం నాగప్ప దాదాపు 32 యక్షగానాలను రచించాడు. కిరాతార్జునీయం, రంభావిలాసం, రామాంజనేయ యుద్ధం, యయాతి చరిత్ర, ఉషాపరిణయం, బాణాసుర యుద్ధం, తారాశశాంకం వంటి యక్షగానాలను రచించాడు.

## మూలాలు

వర్గం:తెలుగు సాహిత్యం
వర్గం:మహబూబ్ నగర్ జిల్లా
చునిబాలా దేవి

**చునిబాలా దేవి** (1872–1955), బెంగాలీ సినిమా నటి. సత్యజిత్ రే దర్శకత్వం వహించిన *[[పథేర్ పాంచాలి]]* సినిమాతో తన నటనకు ప్రసిద్ధి చెందింది. ఆ సినిమాలో అపు, దుర్గాలకు వృద్ధ అత్త ఇందిర్ ఠాక్రున్‌ పాత్రలో నటించింది.

## జననం
చునిబాలా 1872లో కలకత్తాలో జన్మించింది.

## సినిమారంగం
నాటకరంగంలో అనేక నాటకాలలో నటించిన చునిబాలా, 1930లో *బిగ్రాహా* సినిమాతో సినీరంగంలోకి అడుగుపెట్టింది. రెండవ చిత్రం *రిక్తా* విడుదలయిన తరువాత 1939లో సినిమాలు మానేసింది. తన సినిమాలోని కీలకమైన పాత్రలో నటించడానికి సత్యజిత్ రే, 80 సంవత్సరాల వయస్సులో ఆమెను ఒప్పించి నటింపజేశాడు. ఇందిర థాక్రున్ పాత్రకు మనీలా ఫిల్మ్ ఫెస్టివల్ అనే అంతర్జాతీయ చలనచిత్రోత్సవంలో ఉత్తమ నటుడు/నటి విభాగంలో అవార్డును గెలుచుకున్న మొదటి భారతీయురాలుగా నిలిచింది.

## మరణం
ఇన్‌ఫ్లుఎంజా వ్యాధితో చునిబాలా 1955లో కోల్‌కతాలో (*పథేర్ పాంచాలి* విడుదలకు ముందు) మరణించింది. అయినప్పటికీ సత్యజిత్ రే ఆమెకు ఒక ప్రొజెక్షన్ చూపించడానికి ఆమె ఇంటికి వెళ్ళాడు.

## సినిమాలు
* *బిగ్రాహ - ది గాడ్ అండ్ ది ఇమేజ్* (1930)
* *రిక్తా* (1939)
* *[[పథేర్ పాంచాలి]] - సాంగ్ ఆఫ్ ది రోడ్* (1955)

## మూలాలు

* 

## బయటి లింకులు
* 
* ది మేకింగ్ ఆఫ్ పథేర్ పాంచాలి

వర్గం:1872 జననాలు
వర్గం:1955 మరణాలు
వర్గం:భారతీయ సినిమా నటీమణులు
వర్గం:బెంగాలీ సినిమా నటీమణులు
బొంతు రాజేశ్వరరావు

**బొంతు రాజేశ్వరరావు** ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన ప్రస్తుతం రూరల్‌ వాటర్‌ సప్లై సలహాదారుగా పని చేస్తున్నాడు.
## జననం, విద్యాభాస్యం
బొంతు రాజేశ్వరరావు  28 జూన్ 1953లో ఆంధ్రప్రదేశ్ రాష్ట్రం, తూర్పు గోదావరి జిల్లా,   రాజోలులో  ప్రభాకరరావు, విక్టోరియమ్మ దంపతులకు జన్మించాడు.  ఆయన ఎం.టెక్ పూర్తి చేసి రాష్ట్ర గ్రామీణ నీటి సరఫరా విభాగంలో ఇంజనీరింగ్ ఇన్ చీఫ్‌గా పని చేసి పదవీ విరమణ చేశాడు.
## రాజకీయ జీవితం
బొంతు రాజేశ్వరరావు వైఎస్సార్‌ కాంగ్రెస్‌ పార్టీ ద్వారా రాజకీయాల్లోకి వచ్చి 2014, 2019లో అసెంబ్లీ ఎన్నికల్లో రాజోలు నియోజకవర్గం నుండి వైసీపీ  తరఫున రాజోలు నుంచి పోటీ చేసి ఓడిపోయాడు. ఆయన 17 జులై  2021న రాష్ట్ర పీఆర్‌ అండ్‌ ఆర్‌డీ, రూరల్‌ వాటర్‌ సప్లై సలహాదారుగా నియమితుడయ్యాడు.

## మూలాలు

వర్గం:1953 జననాలు
వర్గం:వై.యస్.ఆర్. కాంగ్రెస్ పార్టీ రాజకీయ నాయకులు
శార్దూల్ ఠాకూర్

**శార్దూల్‌ ఠాకూర్‌** భారతదేశానికి చెందిన అంతర్జాతీయ క్రికెట్ క్రీడాకారుడు. ఆయన కుడిచేతి మీడియం-ఫాస్ట్ బౌలర్, కుడిచేతి బ్యాట్స్‌మన్. శార్దూల్‌ ఠాకూర్‌ ముంబై తరపున ఫస్ట్-క్లాస్ క్రికెట్, 2018 నుండి ఇండియన్ ప్రీమియర్ లీగ్ లో చెన్నై సూపర్ కింగ్స్ తరపున ప్రాతినిధ్యం వహిస్తున్నాడు. శార్ధూల్ ఠాకూ తన టెస్టు కెరీర్‌లో తొలిసారి ఇన్నింగ్స్‌లో దక్షిణాఫ్రికాతో జరిగిన మ్యాచులో 5 వికెట్లు తీశాడు. 
## క్రీడా జీవితం
శార్దూల్ ఠాకూర్ 2016లో భారత జట్టుకు ఎంపికయ్యాడు. ఆయన 2017 ఆగస్టులో శ్రీలంకతో జరిగిన మ్యాచులో వన్డే క్రికెట్, 2018 ఫిబ్రవరి 21న టీ20, 2018 అక్టోబరులో వెస్టిండీస్‌తో జరిగిన రెండో టెస్టులో టెస్ట్ క్రికెట్ లోకి అడుగు పెట్టాడు.
## ఐపీఎల్ కెరీర్
ఇండియన్ ప్రీమియర్ లీగ్ 2015 సీజన్‌కు ముందు జరిగిన 2014 IPL ప్లేయర్ వేలంలో ఠాకూర్ కింగ్స్ XI పంజాబ్ చేత సంతకం చేయబడ్డాడు, ఢిల్లీ డేర్‌డెవిల్స్‌పై తన అరంగేట్రం చేసాడు, అతని నాలుగు ఓవర్లలో ఒక వికెట్ తీసుకున్నాడు. 2017 మార్చిలో, ఐ.పి.ఎల్ పదో సీజన్ కోసం రైజింగ్ పూణే సూపర్‌జెయింట్స్‌ని కొనుగోలు చేసింది, 2018 జనవరిలో, తదుపరి సీజన్‌కు ముందు చెన్నై సూపర్ కింగ్స్ కొనుగోలు చేసింది. 2019లో జరిగిన ఇండియన్ ప్రీమియర్ లీగ్ ఫైనల్‌కు చెన్నై చేరుకుంది. ఈ మ్యాచులో ఠాకూర్ రెండు వికెట్లు తీశాడు.
## మూలాలు

వర్గం:1991 జననాలు
వల్లంకి తాళం (పుస్తకం)

**వల్లంకి తాళం పుస్తకం** తెలంగాణ కవి, గోరటి వెంకన్నక రచించారు. ఈ పుస్తకం 2019 నవంబర్ 6న హైదరాబాద్ లో కవుల సమక్షంలో  విడుదల చేశారు. అడవి అందాన్ని, ప్రత్యేకతను  వల్లంకి తాళం రచనలో కవితాత్మకంగా వివరించారు.వల్లంకి తాళం పుస్తకానికి 2021లో కేంద్ర సాహిత్య అకాడమీ పురస్కారం లభించింది.

## రచన నేపథ్యం
ఈ పుస్తకంలో రకరకాల చెట్లు, పుట్టలు,  సాధు జీవులు, క్రూర జంతువులు, పిట్టలు ఇలా అడవిలోని అణువణువునా తనదైన శైలిలో వర్ణించారు.జిలుగ కల్లు,ఇప్ప పూల బట్టి, ఆది వాసుల మట్టి ఇలా అడవి అందాలు అద్భుతంగా సాగుతుంది. అడవితల్లి ఒడిలోని ప్రతి అంశాన్ని తన వచన కవితలో పొందుపరిచారు. వల్లంకి తాళం పుస్తకం రచించాడని సుమారు నాలుగేళ్ల పట్టింది.32 గేయరూప క‌విత‌ల‌తో వల్లంకి తాళం అనే క‌వితా సంపుటి వెలువ‌డింది.

## క‌వితా సంపుటిలోని ఒక గేయం

‘గాలి పెదవులు తాకి వెదురు గానాలు

నీలి మబ్బుల జూసి నెమలి నాట్యాలు

వద్ది మద్దెల మీద వల్లంకితాళాలు

ఆటపాటల దరువు కడవి తొలి గురువు’

అందాల తనువెల్ల వంపుకున్న అడవి

అలరించిన తలపించె ఆకు పచ్చని కడలి

నిడివన్నదె లేని నీలి గగనం కింద

పారుటాకుల వలువ పంచుతున్నది సలువ

కావి రంగుతోని కనిపించే కొండలు

పైనవోయె దూది పడవల విడుదులు

గిరిమంద పొదుగులు జారె సెలయేరులు

శిలల నునుపుగ తొలిసె అలల మొనలు’

## మూలాలు

## వెలుపల లింకులు
వర్గం:2019 పుస్తకాలు
వరంగల్ పోలీస్ కమీషనరేట్

**వరంగల్ పోలీస్ కమీషనరేట్**, తెలంగాణ రాష్ట్రంలోని ఉమ్మడి వరంగల్ జిల్లా (హన్మకొండ, వరంగల్, జనగాం జిల్లాల) పరిధిలో చట్టాన్ని అమలుచేయడానికి, నేర దర్యాప్తులో ప్రాథమిక బాధ్యతలను కలిగి ఉన్న నగర పోలీసు విభాగం. దీనికి పోలీస్ కమిషనర్ నేతృత్వం వహిస్తాడు. డా. తరుణ్ జోషి (ఐపిఎస్) ప్రస్తుతం వరంగల్ పోలీస్ కమీషనర్ గా ఉన్నాడు. ఉమ్మడి వరంగల్ జిల్లా పరిధి మొత్తం జిల్లా పోలీసు కమీషనరేట్ కార్యాలయం ద్వారా నిర్వహించబడుతుంది. ఏవీ రంగ‌నాథ్‌ 2022 నవంబర్ 30న వ‌రంగ‌ల్ పోలీసు క‌మిష‌న‌ర్‌గా నియమితుడయ్యాడు. 

## జిల్లా చరిత్ర
1985లో ఎన్.టి. రామారావు మండల వ్యవస్థను ప్రవేశపెట్టినప్పుడు వరంగల్ జిల్లా 50 మండలాలుగా విభజించబడింది. కానీ వరంగల్ మండలం, హన్మకొండ మండలం నుండి వరంగల్ పట్టణ ప్రాంతాన్ని కలిగివుండగా ఇది మొత్తం 51 మండలాలకు పెరిగింది. వరంగల్ జిల్లాలో రెవెన్యూ డివిజన్లు 5 కి పెరిగాయి.

తెలంగాణ ఏర్పడిన తరువాత 2016, అక్టోబరులో 33 కొత్త జిల్లాల ఏర్పాటులో భాగంగా పాత వరంగల్ జిల్లా వరంగల్ అర్బన్, వరంగల్ రూరల్, జనగాం, జయశంకర్, మహబూబాబాద్ అనే 5 కొత్త జిల్లాలుగా విడిపోయింది. అయితే, ప్రజల డిమాండ్ మేరకు 2021 ఆగస్టు 12న వరంగల్ రూరల్ జిల్లాను 13 మండలాలతో వరంగల్ జిల్లాగా, వరంగల్ అర్బన్ జిల్లాను 14 మండలాలతో హన్మకొండ జిల్లాగా పునర్వ్యవస్థీకరించబడ్డాయి.

## సంస్థాగత నిర్మాణం
ఐపిఎస్ అధికారైన పోలీస్ కమిషనర్ నేతృత్వంలో వరంగల్ పోలీస్ కమీషనరేట్ ఉంటుంది. ఇందులో సబ్ డివిజన్లు ఉన్నాయి. ప్రతి డివిజనులో సర్కిల్స్ ఉంటాయి. ప్రతి సర్కిల్ లో నిర్దిష్ట సంఖ్యలో పోలీస్ స్టేషన్లు ఉంటాయి. వరగంల్ జిల్లాలో 71 పోలీస్ స్టేషన్లు, 11 సర్కిళ్ళు, 10 – సబ్ డివిజన్‌లు ఉన్నాయి. జిల్లాలో సుమారు 5000 మంది పోలీసు అధికారులు పనిచేస్తున్నారు.

## నూతన భవనం
50 కోట్ల రూపాయలతో ఐదు ఎకరాల్లో అత్యాధునిక సాంకేతిక పరిజ్ఞానంతో ఏర్పాటుకానున్న నూతన పోలీస్ కమిషనరేట్ భవనానికి 2017 మే 29న శంకుస్థాపన జరిగింది. ఈ కార్యక్రమంలో ఉపముఖ్యమంత్రి కడియం శ్రీహరి, హోంమంత్రి నాయిని నరసింహారెడ్డి, స్పీకర్ ఎస్. మధుసూదనాచారి, డీజీపీ అనురాగ్ శర్మ, సుధీర్ బాబు తదితరులు పాల్గొన్నారు. ఈ భవనంలో ఇంటిగ్రేటెడ్ కమాండ్ అండ్ కంట్రోల్ సెంటర్‌తో పాటు శాంతిభద్రతలు, ట్రాఫిక్ వింగ్‌లు ఉంటాయి.

## భరోసా కేంద్రం
మహిళలపై జరుగుతున్న అఘాయిత్యాలు, దాడులకు సంబంధించి వారికి రక్షణ కల్పించడంకోసం కమీషనరేట్ లో ఏర్పాటుచేయనున్న భరోసా కేంద్ర నూతన భవనానికి 2022 నవంబరు 25న రాష్ట్ర పంచాయతీరాజ్, గ్రామీణ అభివృద్ధి శాఖల మంత్రి ఎర్రబెల్లి దయాకర్ రావు శంకుస్థాపన చేశాడు. ఈ కార్యక్రమంలో వరంగల్ ఎంపీ పసునూరి దయాకర్, ప్రభుత్వ చీఫ్ విప్ ఎమ్మెల్యే దాస్యం వినయ్ భాస్కర్, వరంగల్ మేయర్ గుండు సుధారాణి, వరంగల్ పోలీస్ కమిషనర్ తరుణ్ జోషి, కలెక్టర్ రాజీవ్ గాంధీ హన్మంతు, మున్సిపల్ కమిషనర్ ప్రావీణ్య తదితరులు పాల్గొన్నారు.  

## మూలాలు

వర్గం:వరంగల్ జిల్లా
వర్గం:తెలంగాణ పోలీసు
పపియా అధికారి

**పపియా అధికారి,** బెంగాలీ సినిమా నటి, జాత్రా (థియేటర్) నిర్వాహకురాలు. 2021, ఫిబ్రవరి 17న భారతీయ జనతా పార్టీలో చేరింది.

## కెరీర్
పపియా పశ్చిమ బెంగాల్ రాష్ట్రంలోని కోల్‌కతా నగరంలో జన్మించింది. మొదటగా 1985లో రతీష్ దే సర్కార్ దర్శకత్వం వహించిన *సోనార్ సన్సార్ సినిమాలో తొలిసారిగా నటించింది.* *సోషానే కండ్చే లక్కీలో* ప్రధాన పాత్ర పోషించిన తర్వాత పపియా నటనకు గుర్తింపు వచ్చింది. ఈ సినిమాలోని నటనకుగాను పశ్చిమ బెంగాల్ ప్రభుత్వం నుండి ఉత్తమ నటి అవార్డును కూడా అందుకుంది. అనేక బెంగాలీ చిత్రాలలో హీరోయిన్ పాత్రలలో నటించిన పపియా, టీవిరంగంలోకి ప్రవేశించి గచ్‌కౌటో, చోఖేర్ తారా తుయ్, గ్యాంగ్‌స్టర్ గంగా వంటి బెంగాలీ టెలి-సీరియల్‌లలో కూడా నటించింది.

## సినిమాలు (పాక్షిక జాబితా)

* *సోనార్ సన్సార్*
* *ప్రతిజ్ఞ*
* *స్వర్ణమోయిర్ తికాన*
* *మౌనా ముఖర్*
* *ఆగమనం*
* *ప్రతీక్*
* *పాఠే జేతే జేతే*
* *నిషి బధు*
* *అభిసార్*
* *ప్రతిశోధ్ (2004 చిత్రం)*
* *పతి పరమ గురువు*
* *రాజర్ మేయే పరుల్*
* *సంప్రదాన్*
* *మేయర్ అదార్*
* *శంక*
* *హన్షి ఖుషీ క్లబ్*
* *రోజ్ క్రేజీ రోజ్*
* *ప్రోబహిని*
* *కింటు గల్పో నోయ్*
* *బాబ్లీ*
* *మోనేర్ మాఝే తుమీ*
* *సోటోరోయ్ సెప్టెంబర్*

## మూలాలు

వర్గం:భారతీయ సినిమా నటీమణులు
వర్గం:జీవిస్తున్న ప్రజలు
వర్గం:బెంగాలీ సినిమా నటీమణులు
వర్గం:భారతీయ జనతా పార్టీ రాజకీయ నాయకులు
డి.కె. సత్యప్రభ

**డి.కె. సత్యప్రభ** ఆంధ్రప్రదేశ్ రాష్ట్రానికి చెందిన రాజకీయ నాయకురాలు. ఆమె 2014లో జరిగిన అసెంబ్లీ ఎన్నికల్లో చిత్తూరు నియోజకవర్గం ఎమ్మెల్యేగా గెలిచింది. 
## జననం, విద్యాభాస్యం
డి.కె. సత్యప్రభ  21 సెప్టెంబర్ 1951లో ఆంధ్రప్రదేశ్ రాష్ట్రం, చిత్తూరు జిల్లాలో జన్మించింది. ఆమె  బెంగళూరులో ఇంటర్మీడియట్ వరకు చదివింది.

## రాజకీయ జీవితం
డి.కె. సత్యప్రభ తన భర్త  [చిత్తూరు నియోజకవర్గం నుండి టీడీపీ తరుపన పోటీ చేసి తన సమీప ప్రత్యర్థి వైసీపీ అభ్యర్థి ఆరణి శ్రీనివాసులు పై 6,799  ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికైంది. సత్యప్రభ అసెంబ్లీ ప్యానల్ స్పీకర్‌గా, అసెంబ్లీ మహిళా శిశుసంక్షేమ కమిటీలో సభ్యురాలిగా, అసెంబ్లీ సాధారణ కమిటీలో సభ్యురాలిగా బాధ్యతలు నిర్వహించింది. ఆమె 2019లో జరిగిన ఎన్నికల్లో పార్లమెంట్ ఎన్నికల్లో [రాజంపేట లోక్‌సభ నియోజకవర్గం|రాజంపేట (లోక్ సభ నియోజకవర్గం)  నుండి పోటీ చేసి తన సమీప ప్రత్యర్థి వైసీపీ అభ్యర్థి పి.వి.మిధున్ రెడ్డి చేతిలో ఓడిపోయింది. ఆమె 2020లో టీడీపీ జాతీయ ఉపాధ్యక్షురాలిగా నియమితురాలైంది.

## మరణం
డి.కె. సత్యప్రభ అనారోగ్యంతో బాధపడుతూ బెంగళూరులోని వైదేహీ ఆసుపత్రిలో చికిత్స పొందుతూ 18 నవంబర్ 2020న మరణించింది.

## మూలాలు

వర్గం:తెలుగుదేశం పార్టీ రాజకీయ నాయకులు
వర్గం:1951 జననాలు
వర్గం:2020 మరణాలు
వర్గం:ఆంధ్రప్రదేశ్ శాసన సభ్యులు (2014)
వర్గం:చిత్తూరు జిల్లా నుండి ఎన్నికైన మహిళా శాసన సభ్యులు
సి.కె. బాబు

**సి.కె.జయచంద్ర రెడ్డి** ఆంధ్రప్రదేశ్ రాష్ట్రానికి చెందిన రాజకీయ నాయకుడు. అయన చిత్తూరు నియోజకవర్గం నుండి నాలుగు సార్లు ఎమ్మెల్యేగా గెలిచాడు.
## రాజకీయ జీవితం
సికె బాబు చిత్తూరు మున్సిపాలిటీ కౌన్సిలర్‌గా, మున్సిపల్ వైస్ చైర్మన్‌గా పని చేసి 1989లో జరిగిన అసెంబ్లీ ఎన్నికల్లో చిత్తూరు నియోజకవర్గం నుండి స్వతంత్ర అభ్యర్ధిగా గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు. అయన తరువాత  కాంగ్రెస్‌ పార్టీలో చేరాడు. సికె బాబు 1994, 1999లో వరుసగా ఎమ్మెల్యేగా గెలిచి హ్యాట్రిక్ సాధించాడు.అయన 2004లో ఓడిపోయి తిరిగి 2009లో జరిగిన అసెంబ్లీ ఎన్నికల్లో పోటీ చేసి నాలుగోసారి ఎమ్మెల్యేగా గెలిచాడు.

సికె బాబు కాంగ్రెస్ పార్టీకి రాజీనామా చేసి 9 ఏప్రిల్ 2014న వైఎస్ఆర్ కాంగ్రెస్ పార్టీలో చేరాడు. ఆయన 2014 ఎన్నికల్లో వైసీపీ ఓడిపోవడంతో కొంతకాలం ప్రత్యక్ష రాజకీయలకు దూరంగా ఉండి తర్వాత 2017లో అమిత్ షా సమక్షంలో భారతీయ జనతా పార్టీలో చేరాడు. ఆయన 2019 ఎన్నికల్లో బీజేపీ నుండి చిత్తూరు సీటు ఆశించిన దక్కకపోవడంతో బీజేపీకి దూరమై 2019 ఎన్నికలకు ముందు తెలుగుదేశం పార్టీలో చేరాడు.

## మూలాలు

వర్గం:చిత్తూరు జిల్లా నుండి ఎన్నికైన శాసన సభ్యులు
వర్గం:ఆంధ్రప్రదేశ్ శాసన సభ్యులు (1989)
వర్గం:ఆంధ్రప్రదేశ్ శాసన సభ్యులు (1994)
వర్గం:ఆంధ్రప్రదేశ్ శాసన సభ్యులు (1999)
వర్గం:ఆంధ్రప్రదేశ్ శాసన సభ్యులు (2009)
ఏ.ఎస్. మనోహర్

**ఏ‌.ఎస్. మనోహర్** ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 2004లో చిత్తూరు నియోజకవర్గం నుండి ఎమ్మెల్యేగా గెలిచాడు.
## రాజకీయ జీవితం
మనోహర్ 1994 తెలుగుదేశం పార్టీ ద్వారా రాజకీయాల్లోకి వచ్చి పార్టీలో వివిధ హోదాల్లో పని చేశాడు. ఆయన చిత్తూరు పట్టణ టీడీపీ కన్వీనర్‌గా పని చేస్తున్న సమయంలో 1994లో అసెంబ్లీ ఎన్నికల్లో చిత్తూరు నియోజకవర్గం నుండి టీడీపీ తరపున పోటీ చేసి తన సమీప ప్రత్యర్థి  సి.కె. బాబు చేతిలో ఓడిపోయాడు. ఆయన 1995లో జరిగిన చిత్తూరు మున్సిపాలిటీ ఎన్నికల్లో పోటీ చేసి కౌన్సిలర్‌గా గెలిచాడు. మనోహర్ 1999 అసెంబ్లీ ఎన్నికల్లో రెండోసారి పోటీ చేసి ఓడిపోయి తరువాత 2004లో జరిగిన అసెంబ్లీ ఎన్నికల్లో  తన సమీప ప్రత్యర్థి కాంగ్రెస్ అభ్యర్థి  సి.కె. బాబు పై గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు.

ఏ‌.ఎస్. మనోహర్ 2009 అసెంబ్లీ ఎన్నికల్లో ఓడిపోయి రాష్ట్ర విభజన అనంతరం 2013లో వైఎస్సార్ కాంగ్రెస్ పార్టీలో చేరాడు. ఆయనకు 2014 ఎన్నికల్లో వైసీపీ టిక్కెట్ రాకపోవడంతో పార్టీకి దూరంగా ఉండి 2019 ఎన్నికల ముందు తిరిగి తెలుగుదేశం పార్టీలో చేరాడు. మనోహర్ 2019లో జరిగిన అసెంబ్లీ ఎన్నికల్లో టీడీపీ తరపున పోటీ చేసి ఓడిపోయాడు. చిత్తూరు నియోజకవర్గం టీడీపీ నియోజకవర్గ ఇన్‌చార్జిగా ఉన్న ఆయన 4 జూన్ 2020లో తేడుగుదెశం పార్టీకి రాజీనామా చేశాడు.

## మూలాలు

వర్గం:ఆంధ్రప్రదేశ్ శాసన సభ్యులు (2004)
వర్గం:చిత్తూరు జిల్లా నుండి ఎన్నికైన శాసన సభ్యులు
వర్గం:చిత్తూరు జిల్లా వ్యక్తులు
వర్గం:చిత్తూరు జిల్లా రాజకీయ నాయకులు
విద్యారావు

**విద్యారావు,** తెలంగాణకు చెందిన హిందుస్థానీ శాస్త్రీయ గాయని, రచయిత్రి. తుమ్రి, దాద్రా శైలీలలో ప్రసిద్ధి పొందింది. దివంగత నైనా దేవి గురించి *హార్ట్ టు హార్ట్: రిమెంబరింగ్ నైనాజీ* అనే పుస్తకాన్ని రాసింది. విద్యారావు కుమార్తె అదితిరావు హైదరీ సినిమా నటి.

## తొలి జీవితం
విద్యారావు, తెలంగాణ రాష్ట్రంలోని వనపర్తిలో పుట్టి హైదరాబాద్‌లో పెరిగారు. ఆమె మద్రాసు నుండి గ్రాడ్యుయేషన్ పూర్తిచేసి, తరువాత ఢిల్లీ స్కూల్ ఆఫ్ ఎకనామిక్స్‌లో సోషియాలజీలో ఏంఏ చదివింది.

## వృత్తిరంగం
సంగీతరంగంలోకి రావడానికిముందు సెంటర్ ఫర్ ఉమెన్స్ డెవలప్‌మెంట్ స్టడీస్‌తో కలిసి ఐదు సంవత్సరాలు పరిశోధకురాలిగా పనిచేసింది. అమీర్ ఖుస్రో, కబీర్ మొదలైన ఆధ్యాత్మికవేత్తల కవిత్వాన్ని అందించింది.  మణిరత్నం దర్శకత్వం వహించిన *[[రావణన్ (2010 చిత్రం)|రావణన్]]* (2010) సినిమాలో ఐశ్వర్య రాయ్ తల్లిపాత్రతో సినిమారంగంలోకి ప్రవేశించింది. అయితే, ఆమె నటించిన సన్నివేశాలు సినిమా నుండి కత్తిరించబడ్డాయి.

## వ్యక్తిగత జీవితం
విద్యారావుకు ఎహసాన్ హైదరీతో వివాహం జరిగింది. వారికి ఒక కుమార్తె, అదితిరావు హైదరీ బాలీవుడ్ సినిమాలలో నటిస్తోంది.

## మూలాలు

వర్గం:జీవిస్తున్న ప్రజలు
వర్గం:వనపర్తి జిల్లా మహిళలు
వర్గం:వనపర్తి జిల్లా రచయిత్రులు
వర్గం:తెలంగాణ గాయకులు
దాడిశెట్టి రాజా

**దాడిశెట్టి రామలింగేశ్వర రావు** ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 2019లో జరిగిన అసెంబ్లీ ఎన్నికల్లో తుని నియోజకవర్గం ఎమ్మెల్యేగా గెలిచాడు.
## జననం, విద్యాభాస్యం
దాడిశెట్టి రాజా 19 జులై 1975లో   ఆంధ్రప్రదేశ్ రాష్ట్రం, తూర్పు గోదావరి జిల్లా; తుని మండలం, ఎస్. అన్నవరం లో శంకర్ రావు, సత్యనారాయణమ్మ దంపతులకు జన్మించాడు. ఆయన బీఏ వరకు చదువుకున్నాడు.

## రాజకీయ జీవితం
దాడిశెట్టి రాజా విద్యార్థి దశ నుంచే సామాజిక సేవా కార్యక్రమాల్లో పాల్గొన్న ఆయన 2008లో ప్రజారాజ్యం  పార్టీ ద్వారా రాజకీయాల్లోకి వచ్చి పార్టీ జనరల్‌ సెక్రటరీగా నియమితుడయ్యాడు. ఆయన 2009లో జరిగిన అసెంబ్లీ ఎన్నికల్లో తుని నియోజకవర్గం టికెట్ ఆశించిన దక్కలేదు. దాడిశెట్టి రాజా 2011లో వైఎస్సార్ కాంగ్రెస్ పార్టీలో చేరి 2014లో జరిగిన అసెంబ్లీ ఎన్నికల్లో వైసీపీ అభ్యర్థిగా తుని నియోజకవర్గం పోటీ చేసి తన సమీప ప్రత్యర్థి టీడీపీ అభ్యర్థి యనమల కృష్ణుడు పై  గెలిచి తొలిసారి ఎమ్మెల్యేగా అసెంబ్లీలోకి అడుగుపెట్టాడు.  ఆయన 2019లో తుని నియోజకవర్గం నుండి రెండోసారి ఎమ్మెల్యేగా ఎన్నికయ్యాడు. ఆయన 2022 ఏప్రిల్ 11న జరిగిన మంత్రివర్గ పునర్‌ వ్యవస్థీకరణలో భాగంగా వై.ఎస్. జగన్మోహన్ రెడ్డి మంత్రివర్గంలో రోడ్లు, భవనాల శాఖ మంత్రిగా ప్రమాణ స్వీకారం చేశాడు.

## మూలాలు

వర్గం:వై.యస్.ఆర్. కాంగ్రెస్ పార్టీ రాజకీయ నాయకులు
వర్గం:ఆంధ్రప్రదేశ్ శాసన సభ్యులు (2014)
వర్గం:ఆంధ్రప్రదేశ్ శాసన సభ్యులు (2019)
వర్గం:తూర్పు గోదావరి జిల్లా రాజకీయ నాయకులు
వర్గం:తూర్పు గోదావరి జిల్లా వ్యక్తులు
వర్గం:తూర్పు గోదావరి జిల్లా నుండి ఎన్నికైన శాసన సభ్యులు
ఆరణి శ్రీనివాసులు

**ఆరణి శ్రీనివాసులు (జంగాలపల్లి శ్రీనివాసులు)** ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 2019లో జరిగిన అసెంబ్లీ ఎన్నికల్లో చిత్తూరు నియోజకవర్గం ఎమ్మెల్యేగా గెలిచాడు.
## జననం, విద్యాభాస్యం
ఆరణి శ్రీనివాసులు 15 మే 1952లో  ఆంధ్రప్రదేశ్ రాష్ట్రం,  చిత్తూరు జిల్లా, జంగాలపల్లిలో జన్మించాడు. ఆయన బీఏ వరకు చదువుకున్నాడు.

## రాజకీయ జీవితం
ఆరణి శ్రీనివాసులు తెలుగుదేశం పార్టీ ద్వారా రాజకీయాల్లోకి వచ్చి సుదీర్ఘకాలం పార్టీలో పని చేశాడు. ఆయన 2009లో ప్రజారాజ్యం పార్టీలో చేరి చిత్తూరు నియోజకవర్గం నుండి పి.ఆర్.పి అభ్యర్థిగా పోటీ చేసి తన సమీప ప్రత్యర్థి సీకే బాబు చేతిలో 1500 స్వల్ప ఓట్ల తేడాతో ఓడిపోయాడు. ప్రజారాజ్యం పార్టీ కాంగ్రెస్ లో విలీనం అవ్వడంతో ఆయన తిరిగి టీడీపీలో చేరి తెలుగుదేశం పార్టీ చిత్తూరు జిల్లా అధ్యక్షుడిగా నియమితుడయ్యాడు.

ఆరణి శ్రీనివాసులు 2014లో జరిగిన ఎన్నికల్లో టీడీపీ టికెట్ ఆశించిన దక్కలేదు దీనితో ఆయన పార్టీకి రాజీనామా చేసి 8 ఏప్రిల్ 2014న వైఎస్సార్ కాంగ్రెస్ పార్టీలో చేరాడు.  అయన 2014లో జరిగిన ఎన్నికల్లో చిత్తూరు నియోజకవర్గం నుండి వైఎస్సార్‌సీపీ అభ్యర్థిగా పోటీ చేసి తన సమీప ప్రత్యర్థి టీడీపీ అభ్యర్థి డి‌ఏ సత్యప్రభ చేతిలో 6799 ఓట్ల తేడాతో ఓడిపోయాడు. అయన 2019లో జరిగిన ఎన్నికల్లో చిత్తూరు నియోజకవర్గం నుండి వైఎస్సార్‌సీపీ అభ్యర్థిగా పోటీ చేసి తన సమీప ప్రత్యర్థి టీడీపీ అభ్యర్థి ఏఎస్‌ మనోహర్‌ పై 39968 ఓట్ల మెక్జారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు. 

2024 ఎన్నికలలో భాగంగా మార్పు చేర్పులలో భాగంగా చిత్తూరు ఎమ్మెల్యేగా ఉన్న ఆరణి శ్రీనివాసులుకు బదులు మేడా రఘురామిరెడ్డిని చిత్తూరు ఇన్‌చార్జ్‌గా నియమించి శ్రీనివాసులును రాజ్యసభకు పంపుతామని వైసీపీ అధిష్టానం హామీ ఇచ్చి రాజ్యసభ సీటు ఇవ్వకపోవడంతో ఆయన 2024 మార్చి 6న వైసీపీకి రాజీనామా చేసి మార్చి 7న మంగళగిరి జనసేన కార్యాలయంలో పవన్ కళ్యాణ్ సమక్షంలో జనసేన పార్టీలో చేరాడు.

## మూలాలు

వర్గం:చిత్తూరు జిల్లా నుండి ఎన్నికైన శాసన సభ్యులు
వర్గం:వై.యస్.ఆర్. కాంగ్రెస్ పార్టీ రాజకీయ నాయకులు
వర్గం:ఆంధ్రప్రదేశ్ శాసన సభ్యులు (2019)
భారతీయ గోరక్షా దళం

**భారతీయ గోరక్షా దళం** (ఇండియన్ గో ప్రొటెక్షన్ ఆర్గనైజేషన్) అనేది భారతదేశంలోని రాష్ట్రీయ స్వయంసేవక్ సంఘ్‌తో అనుబంధించబడిన, సంఘ్ పరివార్‌కు చెందిన ఒక జాతీయవాద, పశుసంరక్షణ ఉద్యమాల సమాఖ్య. ఇది పశువుల కోసం రక్షిత ఆశ్రయాల నిర్మాణంలో మార్గదర్శకత్వం, మద్దతును అందిస్తుంది. భారతదేశం అంతటా పశువుల రక్షణ ఉద్యమాలకు మద్దతునిస్తోంది.  ఈ సంస్థ ఏ రాజకీయ పార్టీతో అనుబంధించబడలేదు, దాని సభ్యులందరూ స్వచ్ఛంద సేవకులుగా ఉంటారు. దీనిని 2012లో పవన్ పండిట్ స్థాపించాడు. 
## అవార్డులు
ఈ సంస్థ పశుసంరక్షణ ఉద్యమాలు చేసే వారికి "హిందూ రత్న అవార్డులు", "పశు సంరక్షకుల గౌరవ పురస్కారాలు" (గో రక్షక్ సమ్మాన్ పురస్కార్) అనే రెండు విభిన్న అవార్డులను అందిస్తుంది. ఈ రెండు అవార్డులను పవన్ పండిట్ ప్రవేశపెట్టాడు.
## కార్యకలాపాలు
కొత్త పశుసంరక్షణ సమూహాల ఏర్పాటుకు మద్దతుగా, సంస్థ ఇప్పటికే వివిధ భారతీయ రాష్ట్రాల్లో 32 కంటే ఎక్కువ పశువుల సంరక్షణ సమూహాలను ఏర్పాటు చేసింది. ఇది పశువులను చంపడానికి వ్యతిరేకంగా ఒక ప్రచారానికి నాయకత్వం వహించింది, హంతకులుగా గుర్తించబడిన వారిపై అనేక ఫిర్యాదులను చేసింది. సమూహంలోని ఒక సభ్యుడు పంజాబ్‌లోని పశుసంరక్షణ రాష్ట్ర కమిటీకి నియమించబడ్డాడు. అఖ్లాక్ హత్య కేసు వంటి పశువుల సంరక్షణ సమూహాలకు మద్దతుగా టెలివిజన్ చర్చలు, బహిరంగ సభలలో వారు  పాల్గొంటారు.
## సంఘటనలు
జూన్ 25, 2016న, సంస్థ లోని ఇద్దరు సభ్యులను పశువుల స్మగ్లర్లు కాల్చిచంపారు, జూలై 27న, భారతీయ వార్తా ఛానల్, NDTV, పశుసంరక్షణ ఉద్యమంలో 100 మంది వాలంటీర్లు అని పవన్ పండిట్ నివేదించిన చర్చను ప్రసారం చేసింది. తర్వాత, భారతదేశం మొత్తం మీద సుమారు 44,000 గోవుల అక్రమ రవాణా కేసులు నమోదయ్యాయని, అయితే, మీడియా దాని గురించి ఏమీ ప్రసారం చేయలేదని అన్నారు.

జులై 31, 2016న, మహారాష్ట్రలోని పూణే శివార్లలో ఒక ట్రక్కును బలవంతంగా ఆపిన సంస్థ సభ్యుల బృందం, డ్రైవర్‌ను బయటకు లాగి, అతని ఫోన్ లాక్కొని, అతని ట్రక్కును పోలీస్ స్టేషన్‌కు నెట్టడాన్ని NDTV ఒక నివేదికను ప్రసారం చేసింది.

BGRD వ్యవస్థాపకుడు, పవన్ పండిట్ మానవత్వానికి వ్యతిరేకంగా జరిగే ఏదైనా హింసను తీవ్రంగా ఖండించారు, సంస్థ హింసకు వ్యతిరేకంగా ఉందని, పోలీసులతో సామాజిక మైదానంలో పని చేస్తుందని పేర్కొంది, అయినప్పటికీ విజిలెంట్‌లకు ఎవరినీ పోలీసు చేసే హక్కు లేదని పేర్కొంటూ బలమైన మీడియా ఎదురుదెబ్బ ఉంది.
## మూలాలు


వర్గం:సంఘ్ పరివార్
వర్గం:ధార్మిక సంస్థలు
అయోషి తాలుక్దార్

**అయోషి తాలుక్దార్,** బెంగాలీ సినిమా నటి. 2017లో బెంగాలీ సినిమారంగంలోకి వచ్చిన అయోషి, 2021లో తథాగత సింహ దర్శకత్వం వహించిన ఉమా చిత్రంతో బాలీవుడ్‌లోకి అడుగుపెట్టింది.

## సినిమారంగం
*ఆస్కార్‌ సినిమాతో* తన నటనా జీవితాన్ని ప్రారంభించిన అయోషి, *సత్యాన్వేషి బ్యోమకేష్*, *థాయ్ కర్రీ*, *దాదుర్ కీర్తి* వంటి అనేక చిత్రాలలో నటించింది.

## నటించినవి
### సినిమాలు

### వెబ్ సిరీస్

## మూలాలు
 

## బయటి లింకులు
* 
* అయోషి తాలూక్దర్ మూవీబఫ్ ప్రొఫైల్

వర్గం:జీవిస్తున్న ప్రజలు
వర్గం:భారతీయ సినిమా నటీమణులు
వర్గం:బెంగాలీ సినిమా నటీమణులు
సుదీప బసు

**సుదీప బసు,** బెంగాలీ సినిమా, టెలివిజన్ నటి.

## సినిమాలు
* *తృష్ణ* (2009)
* *నోటోబోర్ నాటౌట్* (2010)
* *హింగ్ టింగ్ ఛత్* (2010)
* *పునోరుత్తన్* (2011)
* *రాజ గజ నో ప్రాబ్లమ్* (2011)
* *ఫాండే పోరియా బోగా కాండే రే* (2011)
* *బై బై బ్యాంకాక్* (2011)
* *అబర్ బ్యోమకేష్*  (2012)
* *బాలుకబేల.కామ్* (2012)
* *గోలేమలే పిరిత్ కోరో నా* (2013)
* *బకితా బైక్తిగాటో* (2013)
* *[[ఓపెన్ టీ బయోస్కోప్]] (2014)*
* *మహాలయ* (2019)

## టెలివిజన్
* ఏక్ ఆకాషెర్ నిచే (అనిత)
* ఫిర్కీ (మీనాక్షి)
* దుర్గ
* రాజ & గజ
* తాపూర్ తూపూర్ (గాయత్రీ చౌదరి)
* బోయే గెలో (సుచరిత దాస్‌)
* మోన్ నియే కచకచి (మోనా కాపూర్‌)
* జరోవర్ ఝుమ్కో (భలో బౌ)
* ఖేలాఘోర్ (అలోకా ఛటర్జీ)
* బోరాన్
* జిబోన్ సాథీ (కోనిక)

## మూలాలు

## బయటి లింకులు
* 

వర్గం:భారతీయ సినిమా నటీమణులు
వర్గం:జీవిస్తున్న ప్రజలు
వర్గం:బెంగాలీ సినిమా నటీమణులు
అంగనా బోస్

**అంగనా బోస్**, బెంగాలీ సినిమా, నాటకరంగ నటి. 2010లో బెంగాలీలో *శుక్నో లంక* సినిమాలో నటించింది.

## వృత్తిరంగం
బెంగాలీ థియేటర్ గ్రూప్ ఆరబ్ధ నాట్య విద్యాలయంలో చేరి త్రిప్తి మిత్రా దర్శకత్వం వహించిన *అభిజ్ఞాన శాకుంతలం* నాటకంలో ప్రియంవద పాత్రలో తొలిసారిగా నటించింది. తరువాత 2010లో బెంగాలీ చిత్రం *శుక్నో లంక*లో మిథున్ చక్రవర్తి సరసన నటించింది. బెంగాలీలో మరో థియేటర్ గ్రూప్ గాంధర్‌ సంస్థ రూపొందించిన నాటకాలలో కూడా నటించింది. షోమిక్కోన్ థియేటర్ గ్రూప్ రూపొందించిన మృచ్ఛికటిక నాటకంలో వసంతసేన పాత్రలో నటించింది.

### సినిమాలు
* *శుక్నో లంక* (2010)

### నాటకాలు
; ఆరబ్ధ నాట్య విద్యాలయం (థియేటర్ గ్రూప్)తో
* *రక్తకరాబి*
* *అభిజ్ఞాన శాకుంతలం*
* *బిష్-బ్రిక్ఖో*

; గంధర్ థియేటర్ గ్రూప్‌తో
* *భామ్మ*

; షోమిక్కోన్ థియేటర్ గ్రూప్‌తో
* *మృచ్ఛకటిక*

## మూలాలు

వర్గం:భారతీయ సినిమా నటీమణులు
వర్గం:జీవిస్తున్న ప్రజలు
వర్గం:బెంగాలీ సినిమా నటీమణులు
రినా చౌదరి

**రినా చౌదరి**, బెంగాలీ సినిమా నటి. ప్రస్తుతం సినిమా దర్శకురాలిగా, రచయితగా పనిచేస్తోంది. రినా మొదటి చిత్రం *గీతసంగీత్*. *కల్పతరో* సినిమాకు దర్శకత్వం వహించింది. జీ బంగ్లా ఛానల్ లో వచ్చిన బెంగాలీ సీరియల్ *ఎరావ్ సోట్రులో* కూడా నటించింది.

## జననం
రినా, పశ్చిమ బెంగాల్ రాష్ట్రంలోని కలకత్తాలో జన్మించింది. రినా తండ్రి ప్రముఖ రచయిత, దర్శకుడు అంజన్ చౌదరి, తల్లి జయశ్రీ చౌదరి. రినా కూతురు పేరు అంకితా ముఖర్జీ.

## సినిమాలు

* *క్యాబ్లార్ బియే* (2013)
* *బోలిడాన్* (2010)
* *దీదీభాయ్* (2010)
* *మెజోబాబు* (2009)
* *సంతాన్* (1999)
* *శ్రీమన్ భూతనాథ్* (1997)
* *బోరో బౌ* (1997)
* *లోఫర్* (1997)
* *పూజ* (1996)
* *మెజో బౌ* (1995)
* *గీత్ సంగీత్* (1994)
* *అబ్బాజన్* (1994)
* *మాయా మమత* (1993)
* *సోత్రు*

## మూలాలు

## బయటి లింకులు
* 
* గోములో.కామ్ లో రినా చౌదరి  పేజీ

వర్గం:జీవిస్తున్న ప్రజలు
వర్గం:భారతీయ సినిమా నటీమణులు
వర్గం:బెంగాలీ సినిమా నటీమణులు
ఆల్ఫోన్సో మామిడి

ఆల్ఫోన్సో మామిడి అనేది భారతదేశంలో ఉద్భవించిన మామిడి సాగు.

## మూలం
ఈ రకానికి వైస్రాయ్ జనరల్, గోవా, బాంబే-బస్సీన్ లోని పోర్చుగీస్ కాలనీల స్థాపనకు ఘనత వహించిన అఫోన్సో డి అల్బుకెర్క్ అనే విశిష్ట సైనికుడి పేరు పెట్టారు. పోర్చుగీసు వారు ఆల్ఫోన్సో వంటి రకాలను ఉత్పత్తి చేయడానికి మామిడి చెట్లపై అం

టుకట్టడాన్ని ప్రవేశపెట్టారు. ఆల్ఫోన్సో కూడా మామిడి అత్యంత ఖరీదైన రకాలలో ఒకటి, ఇది ప్రధానంగా పశ్చిమ భారతదేశంలోని కొంకణ్ ప్రాంతంలో పండించబడుతుంది.

## వివరణ
ఆల్ఫోన్సో ఒక సీజనల్ పండు, ఇది ఏప్రిల్ మధ్యలో జూన్ చివరి వరకు అందుబాటులో ఉంటుంది. పండ్లు సాధారణంగా 150 నుండి 300 గ్రాముల (5.3, 10.6 ఓజ్) మధ్య బరువు ఉంటాయి, ఇవి, లేత ఆకృతి, సున్నితమైన, గుజ్జును కలిగి ఉంటాయి. పండు పరిపక్వత చెందగానే, ఆల్ఫోన్సో మామిడి చర్మం బంగారు-పసుపు రంగులోకి మారుతుంది, పండు పైభాగంలో ఎరుపు రంగు రంగు ఉంటుంది.

## మూలాలు


వర్గం:మామిడి
వర్గం:పండ్లు
డోలా శ్రీబాల వీరాంజనేయ స్వామి

**డోలా శ్రీబాల వీరాంజ‌నేయ స్వామి** ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 2019, 2024లో జరిగిన అసెంబ్లీ ఎన్నికల్లో కొండపి నియోజకవర్గం ఎమ్మెల్యేగా గెలిచాడు.
## జననం, విద్యాభాస్యం
డోలా శ్రీబాల వీరాంజ‌నేయ స్వామి 4 డిసెంబర్ 1971లో ఆంధ్రప్రదేశ్ రాష్ట్రం, ప్రకాశం జిల్లా,  టంగుటూరు మండలం, తూర్పు నాయుడుపాలెంలో జన్మించాడు. ఆయన విశాఖపట్నంలోని ఆంధ్ర మెడికల్ కాలేజీ నుండి ఎం.బి.బి.ఎస్ పూర్తి చేశాడు.   
## రాజకీయ జీవితం
డోలా శ్రీబాల వీరాంజ‌నేయ స్వామి తెలుగుదేశం పార్టీ ద్వారా రాజకీయాల్లోకి వచ్చి 2014లో జరిగిన అసెంబ్లీ ఎన్నికల్లో కొండపి నియోజకవర్గం నుండి టీడీపీ అభ్యర్థిగా పోటీ చేసి తన సమీప ప్రత్యర్థి వైసీపీ అభ్యర్థి జూపూడి ప్రభాకర రావు పై 5440 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు. ఆయన 2015లో తిరుమల తిరుపతి దేవస్థానం (టీటీడీ) పాలకమండలి సభ్యుడిగా నియమితుడయ్యాడు. ఆయన 2019లో జరిగిన అసెంబ్లీ ఎన్నికల్లో తన సమీప ప్రత్యర్థి వైసీపీ అభ్యర్థి మాదాసి వెంకయ్యపై 1,024 ఓట్ల మెజారిటీతో గెలిచి రెండోసారి ఎమ్మెల్యేగా ఎన్నికయ్యాడు.

డోలా శ్రీబాల వీరాంజ‌నేయ స్వామి 2024లో జరిగిన ఆంధ్రప్రదేశ్ శాసనససభ ఎన్నికలలో కొండపి నుండి ఎమ్మెల్యేగా ఎన్నికై, 2024 జూన్ 12 నుండి సాంఘిక సంక్షేమ & సాధికారత, దివ్యాంగుల, వృద్ధుల సంక్షేమం, సచివాలయం & గ్రామ వాలంటీర్లు శాఖ మంత్రి భాద్యతలు చేపట్టాడు.

## మూలాలు

వర్గం:ఆంధ్రప్రదేశ్ శాసన సభ్యులు (2019)
వర్గం:ప్రకాశం జిల్లా నుండి ఎన్నికైన శాసన సభ్యులు
వర్గం:ప్రకాశం జిల్లా వ్యక్తులు
చదలవాడ కృష్ణమూర్తి

**చదలవాడ కృష్ణమూర్తి** ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 1999లో జరిగిన అసెంబ్లీ ఎన్నికల్లో తిరుపతి నియోజకవర్గం ఎమ్మెల్యేగా పని చేశాడు.
## రాజకీయ జీవితం
చదలవాడ కృష్ణమూర్తి 1973లో కాంగ్రెస్ పార్టీ ద్వారా రాజకీయాల్లోకి వచ్చి జిల్లా యూత్ కాంగ్రెస్ అధ్యక్షుడిగా పని చేసి 1981లో నాయుడుపేట సర్పంచ్‌గా గెలిచాడు. ఆయన1994లో తిరుపతి నియోజకవర్గం నుండి కాంగ్రెస్ పార్టీ టిక్కెట్ ఆశించాడు, కానీ పలు కారణాల వల్ల శ్రీకాళహస్తి నియోజకవర్గం నుండి పోటీ చేసి ఓడిపోయాడు. చదలవాడ కృష్ణమూర్తి 1999లో కాంగ్రెస్ టిక్కెట్ నిరాకరించడంతో ఆయన తెలుగుదేశం పార్టీలో చేరి తిరుపతి నియోజకవర్గం నుండి టీడీపీ అభ్యర్థిగా పోటీ చేసి గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు.

చదలవాడ కృష్ణమూర్తి అనంతరం కొద్ది రోజులు పార్టీకి దూరంగా ఉండి 2014లో తిరుపతి టీడీపీ ఎమ్మెల్యే టికెట్ దక్కిన చివరి నిమిషంలో అది చేజారింది. ఆయనకు 2014లో పార్టీ అధికారంలోకి రావడంతో తిరుమల తిరుపతి దేవస్థానం (టీటీడీ) చైర్మన్‌గా నియమితుడయ్యాడు. చదలవాడ కృష్ణమూర్తి  18 అక్టోబర్ 2018లో తెలుగుదేశం పార్టీకి రాజీనామా చేసి జనసేన పార్టీలో చేరాడు.

## మూలాలు

వర్గం:1948 జననాలు
వర్గం:జనసేన పార్టీ రాజకీయ నాయకులు
ఫాతిమా షేక్

thumb|షాహీన్ బాగ్ ఉద్యమం సమయంలో ఫాతిమా షేక్ సావిత్రిబాయి ఫూలే తాత్కాలిక లైబ్రరీ|260x260px
**ఫాతిమా షేక్** (జననం 1831 జనవరి 9) భారతీయ విద్యావేత్త, సంఘ సంస్కర్త. ఆమె సంఘ సంస్కర్తలైన జ్యోతీరావ్ ఫూలే, సావిత్రీబాయి ఫూలే లతో కలసి పనిచేసారు.   ఆమె భారతదేశపు మొదటి ముస్లిం మహిళా ఉపాధ్యాయురాలిగా విస్తృతంగా పరిగణించబడుతుంది.

ఆమె 191వ జయంతి సందర్భంగా 9 జనవరి 2022న, గూగుల్ ప్రత్యేకమైన డూడుల్(doodle)తో సన్మానించింది.

## జీవిత చరిత్ర
ఫాతిమా షేక్ మియాన్ ఉస్మాన్ షేక్ సోదరి. సామాజిక సేవల విషయంలో సొంత తండ్రే జ్యోతీరావ్ ఫూలేను ఇంటి నుంచి బయటకు పంపించినప్పుడు.. మియాన్ ఉస్మాన్ షేక్ ఆశ్రయమిచ్చారు. వారి ఇంట్లో జ్యోతీరావ్ ఫూలే, సావిత్రిబాయి ఫూలే నివాసం ఉండేవారు. ఆధునిక భారతదేశంలోని మొట్టమొదటి ముస్లిం మహిళా ఉపాధ్యాయుల్లో ఒకరైన ఆమె ఫూలే పాఠశాలలో దళిత పిల్లలకు విద్యను అందించడం ప్రారంభించింది. ఫూలే దంపతులు ఫాతిమా షేక్‌తో కలసి అణగారిన వర్గాలలో విద్యను వ్యాప్తి చేసే బాధ్యతను చేపట్టారు. ముఖ్యంగా బాలికా, స్త్రీ విద్యకు కృషి చేసారు.

సింథియా ఫర్రార్ అనే అమెరికన్ మిషనరీ నిర్వహిస్తున్న ఉపాధ్యాయ శిక్షణా సంస్థలో ఇద్దరూ చేరినప్పుడు ఫాతిమా షేక్, సావిత్రిబాయి ఫూలేను కలిశారు.  ఆమె ఫూలే దంపతులు స్థాపించిన ఐదు పాఠశాలల్లో పనిచేసింది. ఆమె అన్ని మతాలు, కులాల పిల్లలకు బోధించింది. 1851లో ముంబాయిలో రెండు పాఠశాలల స్థాపనలో ఫాతిమా షేక్ పాల్గొన్నది .

ఉస్మాన్‌ షేక్‌ ఇంట్లో ప్రారంభమైన పాఠశాలకు విద్యార్థుల ఆదరణ పెరగటంతో మరిన్ని పాఠశాలలను చుట్టుపక్కల ప్రాంతాల్లో నెలకొల్పారు. వాటిల్లో సావిత్రీబాయి, ఫాతిమా షేక్‌ ఇద్దరూ కలిసి చదువు చెప్పేవారు. అయితే మహిళలకు చదువులెందుకు అనే ధోరణి ఉన్న సమాజంలో వారిరువురు అనేక అవాంతరాలను ఎదుర్కొన్నారు. అందులోనూ అట్టడుగు వర్గాల ప్రజలు చదువుకోవడానికి వీలులేని దురాచారం ఉరండేది. దీంతో భవిష్యత్‌ తరాల కోసం వాళ్లు అవమానాలను, దాడులను సైతం ఎంతో సహనంతో భరించారు. అమ్మాయి చదువు అవనికి వెలుగు అని చాటిచెప్పారు.

2014లో మహారాష్ట్ర ప్రభుత్వం సర్ సయ్యద్ అహ్మద్ ఖాన్, జాకీర్ హుస్సేన్, అబ్దుల్ కలాం, ఆజాద్ లాంటి వారితో పాటు ఫాతిమా షేక్ సంక్షిప్త పరిచయాన్ని *బాల్ భారతి* లో పాఠ్యాంశంగా చేర్చింది. అలాగే ఆంధ్రప్రదేశ్ ప్రభుత్వం కూడా 2022లో ఫాతిమా షేక్ పాఠాన్ని 8వ తరగతి పాఠ్యపుస్తకాలలో ప్రవేశపెట్టింది.

## మూలాలు

వర్గం:భారతీయ పాఠశాలలు, కళాశాలల వ్యవస్థాపకులు
వర్గం:1831 జననాలు
వర్గం:సంఘ సేవకులు
వర్గం:1900 మరణాలు
అంజన్ చౌదరి

**అంజన్ చౌదరి** (1944, నవంబరు 25 - 2007, ఫిబ్రవరి 21) బెంగాలీ సినిమా దర్శకుడు, రచయిత, స్క్రీన్ ప్లే రచయిత.

## జననం
అంజన్ 1944, నవంబరు 25న పశ్చిమ బెంగాల్ రాష్ట్రం, కలకత్తాలో జన్మించాడు.

## వ్యక్తిగత జీవితం
అంజన్ కు జయశ్రీతో వివాహం జరిగింది. వారికి ఇద్దరు కుమార్తెలు (చుమ్కీ చౌదరి, రీనా చౌదరి), కుమారుడు (సందీప్ చౌదరి) ఉన్నారు. రినా చౌదరి సినిమా నటి, దర్శకురాలు, రచయిత్రి కాగా, కుమారుడు సందీప్ టీవీ సీరియల్, సినిమా దర్శకుడు. కోడలు బిదిషా చౌదరి కూడా సినిమానటి.

## సినిమాలు (పాక్షిక జాబితా)

* శత్రు (1984)
* గురు దక్షిణ (1987)
* బిద్రోహి (1987)
* బోరో బౌ (1997)
* మెజో బౌ (1995)
* ఛోటో బౌ (1988)
* అంజలి (1988)
* హిరాక్ జయంతి (1990)
* మహాజన్ (1990)
* బిధిలిపి (1991)
* ఇంద్రజిత్ (1992)
* మాయా మమత (1993)
* అబ్బాజన్ (1994)
* నాచ్ నాగిని నాచ్ రే (1996)
* ముఖ్యమంత్రి (1996)
* జిబోన్ నియే ఖేలా (1999)
* బంగాలీ బాబు (2002)
* చౌధురి పరిబార్ (1995)
* పూజ (1998)
* ప్రతిబాద్ (2000)
* దేవత
* మహాన్
* ఇంద్రజిత్
* నబాబ్

## అవార్డులు
* కళాకర్ అవార్డులు

## మరణం
అంజన్ చౌదరి 2007, ఫిబ్రవరి 21న కలకత్తాలో మరణించాడు.
 
## బయటి లింకులు
* 

## మూలాలు

వర్గం:1944 జననాలు
వర్గం:2007 మరణాలు
వర్గం:బెంగాలీ వ్యక్తులు
వర్గం:బెంగాలీ రచయితలు
వర్గం:బెంగాలీ సినిమా దర్శకులు
సమతా దాస్

**సమతా దాస్**, బెంగాలీ సినిమా నటి. బుద్ధదేవ్ దాస్‌గుప్తా దర్శకత్వంలో జాతీయ అవార్డు పొందిన *[[మోండో మేయర్ ఉపఖ్యాన్]]* (2002) సినిమాలో లతి పాత్రతో గుర్తింపు పొందింది.

## జననం
సమతా దాస్ 1987, నవంబరు 20న బంగ్లాదేశ్ లోని ఢాకాలో జన్మించింది. 

## వ్యక్తిగత జీవితం
సమతా దాస్ కు బెంగాలీ టెలివిజన్ అసిస్టెంట్ డైరెక్టర్ శంకర్ చందాతో వివాహం జరిగింది. వివాహం తరువాత కలకత్తా విశ్వవిద్యాలయంలోని జోగేష్ చంద్ర చౌధురి కళాశాలలో చదువుకుంది.

## నటించినవి
### సినిమాలు
* *[[మోండో మేయర్ ఉపఖ్యాన్]]* (2002)
* *దేశ్*
* *లాల్ రోంగర్ దునియా*
* *నాగోర్డోలా* (2005)
* *ఏక్ ముతో చోబీ*
* *మానిక్* (2005)
* *హీరో* (2006)

### టెలివిజన్
* *ఏక్ అకాషెర్ నిచే* (టస్కీ)
* *సోనార్ హోరిన్*
* *రాణి కహినీ*
* *సుఖ్ తికానా బైకుంఠపూర్*
* *శ్రేష్ఠ ఉపహార్*
* *చోఖేర్ తారా తుయ్* (మిథుల్)
* *నాదర్ నిమై* (2012)
* *కరుణామోయీ రాణి రాష్మోని* (రాణి రాష్మోని 2017లో జోగ్మయ అత్తగారు)
* *శ్రీమోయి*  (శ్రీమయి సోదరి)
* *సౌదామినీర్ సాంగ్సర్* (మొయినమోతి)
* *సరస్వతీర్ ప్రేమ్*

## మూలాలు

## బయటి లింకులు
* 
* బెంగాలీ నటి
* సమతా దాస్

వర్గం:1987 జననాలు
వర్గం:భారతీయ సినిమా నటీమణులు
వర్గం:జీవిస్తున్న ప్రజలు
వర్గం:బెంగాలీ సినిమా నటీమణులు
సయానీ దత్తా

**సయానీ దత్తా** బెంగాలీ సినిమా నటి. 2012లో *నా హన్యాతే* సినిమాతో సినిమారంగంలోకి ప్రవేశించింది.

## జననం
సయానీ దత్తా పశ్చిమ బెంగాల్ రాష్ట్రం కలకత్తా నగరంలో జన్మించింది. తండ్రి  సుభాస్ దత్తా, తల్లి స్వాతి దత్తా.

## సినిమారంగం
సయానీ రెండవ సినిమా, *షాడ కాలో అబ్చా* సినిమీతో, అంతర్జాతీయ చలన చిత్రోత్సవరంగంలోకి ప్రవేశించింది. 2016లో సౌమోదీప్ ఘోష్ చౌదరి దర్శకత్వంలో ఫీట్ అండ్ ఫో అనే షార్ట్ ఫిల్మ్‌లో కూడా నటించింది. ఎఫ్.ఎఫ్.ఏ.సి.ఈ. క్యాలెండర్ 2014 మొదటి ఎడిషన్‌కు ఆమె ప్రముఖ మోడల్ కూడా పనిచేసింది. గుర్మీత్ చౌదరితో కలిసి ది వైఫ్ సినిమాతో హిందీ సినిమారంగంలోకి ప్రవేశించింది.

## సినిమాలు

## వెబ్ సిరీస్

## వ్యాపార ప్రకటనలు
2018 సంవత్సరంలో సయానీ బోర్న్‌విటాతో జాతీయ వ్యాపార ప్రకటనల్లో అడుగుపెట్టింది. కొలరోసో సారీస్ బోటిక్ స్టైల్ ప్రకటనలో కూడా కనిపించింది.

## మూలాలు

వర్గం:జీవిస్తున్న ప్రజలు
వర్గం:1987 జననాలు
వర్గం:భారతీయ సినిమా నటీమణులు
వర్గం:బెంగాలీ సినిమా నటీమణులు
పిల్లి అనంత లక్ష్మి

**పిల్లి అనంత లక్ష్మి** ఆంధ్రప్రదేశ్ రాష్ట్రానికి చెందిన రాజకీయ నాయకురాలు. ఆమె  కాకినాడ గ్రామీణ నియోజకవర్గం నుండి రెండుసార్లు ఎమ్మెల్యేగా ప్రాతినిధ్యం వహించింది.
## రాజకీయ జీవితం
పిల్లి అనంతలక్ష్మి తెలుగుదేశం పార్టీ ద్వారా రాజకీయాల్లోకి వచ్చి 1999లో అప్పటి సంపర నియోజకవర్గం ఇప్పుడు కాకినాడ నియోజకవర్గం నుండి టీడీపీ అభ్యర్థిగా పోటీ చేసి తన సమీప ప్రత్యర్థి కాంగ్రెస్ అభ్యర్థి తిరుమాని సత్యలింగ నాయకర్ పై 17079 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికైంది. ఆమె 2014లో అసెంబ్లీ నియోజకవర్గాల పునర్విభనలో భాగంగా నూతనగా ఏర్పడ్డా కాకినాడ గ్రామీణ నియోజకవర్గం నుండి టీడీపీ అభ్యర్థిగా పోటీ చేసి తన సమీప ప్రత్యర్థి వైసీపీ అభ్యర్థి చెల్లుబోయిన వేణుగోపాల కృష్ణ పై 9048 ఓట్ల మెజారిటీతో గెలిచి రెండోసారి ఎమ్మెల్యేగా ఎన్నికైంది.

పిల్లి అనంతలక్ష్మి 2015లో తిరుమల తిరుపతి దేవస్థానం (టీటీడీ) పాలకమండలి సభ్యురాలిగా నియమితురాలైంది.ఆమె 2019లో టీడీపీ అభ్యర్థిగా పోటీ చేసి తన సమీప ప్రత్యర్థి వైసీపీ అభ్యర్థి కురసాల కన్నబాబు పై 8789 ఓట్ల తేడాతో ఓడిపోయింది. పిల్లి అనంతలక్ష్మి 06 ఫిబ్రవరి 2021న తెలుగుదేశం పార్టీ కాకినాడ గ్రామీణ నియోజకవర్గ ఇంఛార్జ్​గా రాజీనామా చేసింది.

## మూలాలు

వర్గం:1971 జననాలు
వర్గం:తూర్పు గోదావరి జిల్లా నుండి ఎన్నికైన మహిళా శాసన సభ్యులు
వర్గం:తూర్పు గోదావరి జిల్లా రాజకీయ నాయకులు
వర్గం:ఆంధ్రప్రదేశ్ శాసన సభ్యులు (2014)
వర్గం:ఆంధ్రప్రదేశ్ శాసన సభ్యులు (1999)
ప్రభాకర్ చౌటి

ప్రభాకర్ చౌటి తెలంగాణ రాష్ట్రానికి చెందిన  సామాజిక కార్యకర్త, సివిల్స్ శిక్షకుడు. ప్రభాకర్ స్వస్థలం రంగారెడ్డి జిల్లా తలకొండపల్లి మండలం కి చెందిన పడకల్ అనే మారుమూల గ్రామం. 12 ఫిబ్రవరి 1989 న ఎల్లయ్య ,వెంకటమ్మ దంపతులకు ప్రభాకర్ జన్మించాడు. వీళ్లది సామాన్య మధ్యతరగతి కుటుంబం.

## బాల్యం, విద్యాభ్యాసం:
ప్రభాకర్ బాల్యమంతా పడకల్ గ్రామంలోనే జరిగింది. ఆరవ తరగతి వరకు పడగల్ గ్రామంలో ఆ తర్వాత 7వ తరగతి నుంచి పదవ తరగతి వరకు జెడ్. పి .హెచ్ .ఎస్ కందుకూరు గ్రామంలో అదేవిధంగా ఇంటర్మీడియట్ ఆ తరువాత బి టెక్ లను రంగారెడ్డి జిల్లా లో పూర్తి చేశాడు. ఇంజనీరింగ్ చేసిన తర్వాత ప్రభాకర్ వివిధ సామాజిక అంశాల ప్రభావాలకు లోనై  జర్నలిజం చేయదలచి 2013 - 15 మధ్యలో ఉస్మానియా యూనివర్సిటీ లో జర్నలిజంలో పోస్టు గ్రాడ్యుయేట్ చేశాడు. ప్రస్తుతం మాస్ కమ్యూనికేషన్ జర్నలిజం  విభాగంలో పి. హెచ్. డి చేస్తున్నాడు.

## వృత్తి జీవితం:
ప్రభాకర్ సివిల్స్ ఫ్యాకల్టీ గా దేశంలో పేరుపొందిన వివిధ సంస్థల్లో పాలిటీ, కరెంట్ అఫైర్స్ లను బోధిస్తున్నాడు.2014 నుండి తెలంగాణ ప్రభుత్వం ఎస్సీ స్టడీ సర్కిల్ అదేవిధంగా బీసీ స్టడీ సర్కిల్ లో గెస్ట్ ఫ్యాకల్టీ గా ఉన్నాడు.

## రాసి ప్రచురించిన ప్రధాన వ్యాసాలు:
తెలంగాణలోని ప్రధాన దినపత్రిక నమస్తే తెలంగాణ లో ఇండియన్ ఎకానమీ పైన అదేవిధంగా పోటీపరీక్షల ప్రణాళికల పైన అనేక వ్యాసాలు రాసాడు. వివిధ రకాల మాస పత్రికలకు రాజకీయ, సామాజిక, ఆర్థిక , అంతర్జాతీయ కోణాల్లో అంశాలను విశ్లేషిస్తూ వ్యాసాలను రాసాడు.

### ప్రభాకర్ రాసిన వ్యాసాలలో ముఖ్యమైనవి:

* IAS కావాలంటే ఎలా? 
* ప్రపంచ ఆర్థిక వ్యవస్థను కుదిపేసిన కాలం
* ఉస్మానియా యూనివర్సిటీ ఔన్నత్యం
* ఇంకా వొడవని  ఓయూ ముచ్చట..
* వివాదాల సుడిగుండం భూ సంస్కరణలు..
* పన్ను పరిణామాలు
* ఆర్టికల్ 371D 
* ఉద్యోగిత-  నిరుద్యోగిత
* జంతు హింస చట్టాలు
* మధ్యప్రాచ్య రాజకీయ అంశాలు
* మహిళల భద్రత ,సాంఘిక న్యాయం -
* ఆర్థిక వస్తువులు అంటే ఏమిటి
* దారిద్య్రరేఖను నిర్ణయించే అంశాలు.
* ద్రవ్యోల్బణం పరిణామాలు
* మహిళా సాధికారతే ప్రజాస్వామ్య పునాది
* సార్వత్రిక కనీస ఆదాయం.

## రాసిన పుస్తకాలు :
alt=ప్రభాకర్ చౌటి|thumb|ప్రభాకర్ చౌటి రాసిన ఇండియన్ ఎకానమీ పుస్తకం
పోటీ పరీక్షలలో అత్యంత కష్టమైన ఇకనుంచి సబ్జెక్టును సామాన్యులు సైతం అర్థం చేసుకునే విధంగా అతి సరళమైన భాషలో  వివరణాత్మకంగా ప్రభాకర్ "ఇండియన్ ఎకానమీ"  అనే  పుస్తకాన్ని తెలుగు భాషలో రాసాడు

## సామాజిక కార్యకర్త గా చేసిన కృషి :
సమాజంలోని వివిధ అంశాలపై పత్రికలలో వ్యాసాలు రాయడం, వాటికి సంబంధించి నటువంటి అంశాలపైన న్యూస్ ఛానల్స్ లోని డిబేట్ లో పాల్గొన్నాడు. సేవ్ నల్లమల ఉద్యమం లో కీలక పాత్ర వహించిన ప్రభాకర్, స్వేరో స్టూడెంట్స్ యూనియన్ ను స్థాపించి ప్రస్తుతం దానికి ప్రెసిడెంట్ గా వ్యవహరిస్తూ , విద్యార్థుల సమస్యల పైన పోరాటం కొనసాగిస్తున్నాడు. ప్రధాన స్వేరోస్ సంస్థ లొ సెంట్రల్ కమిటీ నీ నెంబర్ గా , బహుజన సమాజ్  పార్టీ తరపున వివిధ చర్చల్లో పాల్గొన్నాడు.తెలంగాణ ప్రభుత్వం ఊర్లో ఉన్న కేసుల విచారణ ఖర్చుల కోసం 58 కోట్ల రూపాయలను మంజూరు చేసింది. ఈ ప్రభుత్వ నిర్ణయాన్ని సవాల్ చేస్తూ ప్రభాకర్ హైకోర్టులో ప్రజా ప్రయోజన వ్యాజ్యం (పిల్) దాఖలు చేశాడు.

### నిర్వహిస్తున్న పదవులు:
ప్రభాకర్ స్వేరో స్టూడెంట్స్ యూనియన్ కి ప్రస్తుతం ప్రెసిడెంట్ గా ఉన్నాడు

### అందుకున్న పురస్కారాలు:
నేషనల్ ఓటర్స్ డే సందర్భంగా   అంబిషన్స్   కెరీర్ కౌన్సిలర్స్ ఆధ్వర్యంలో ఎడ్యుకేషన్ ఎక్స్ లెన్స్  అవార్డు-2020 ' బెస్ట్ ఫ్యాకల్టీ ఇన్ జర్నలిజం' విభాగం లో జ్యూరీ అవార్డును సొంతం చేసుకున్నాడు.ప్రభాకర్ 2022లో తాను బోధిస్తున్న ఒక ప్రధాన సంస్థ నుండి గోల్డ్ ట్రోఫీ ని అందుకున్నాడు

## మూలాలు
ఉన్నతి దావరా

**ఉన్నతి దావరా**, భారతీయ సినిమా నటి, మోడల్. 2010లో ఫెమినా మిస్ ఇండియా ఈస్ట్ టైటిల్ కూడా గెలుచుకుంది.

## జననం
ఉన్నతి 1988, జూలై 2న ఛత్తీస్‌గఢ్, రాయ్‌పూర్ లో జన్మించింది.

## మోడలింగ్
2010లో దావరా ఫెమినా మిస్ ఇండియా పోటీతో తన కెరీర్‌ను ప్రారంభించింది. ఫెమినా మిస్ ఇండియా ఈస్ట్ టైటిల్‌ను కూడా గెలుచుకుంది. టాప్ 10 ఫైనలిస్ట్‌లలో ఒకరిగా నిలిచింది. పోటీ సమయంలో మిస్ వైవాసియస్, మిస్ టాలెంటెడ్ కూడా గెలుచుకుంది.

## సినిమారంగం
*2012లో అగ్నిదేవ్ ఛటర్జీ దర్శకత్వం వహించిన తీన్ కన్యా* అనే బెంగాలీ చిత్రంలో తొలిసారిగా నటించింది. తరువాత యోద్ధ, మణికర్ణిక సినిమాలలో నటించింది.

## సినిమాలు

## టెలివిజన్

## అవార్డులు
* 2010: పాంటలూన్స్ ఫెమినా మిస్ ఇండియా ఈస్ట్

## మూలాలు

## బయటి లింకులు
* 

వర్గం:1989 జననాలు
వర్గం:భారతీయ సినిమా నటీమణులు
వర్గం:జీవిస్తున్న ప్రజలు
వర్గం:బెంగాలీ సినిమా నటీమణులు
వర్గం:ఛత్తీస్‌గఢ్ వ్యక్తులు
సమపికా దేవ్‌నాథ్

**సమపికా దేవ్‌నాథ్**, బెంగాలీ సినిమా, టెలివిజన్ నటి, మోడల్. 2007లో *కాల్* సినిమాతో రంగప్రవేశం చేసిన సమపికా, హిందీ సినిమాలలో కూడా నటించింది. 

## జీవిత విషయాలు
సమపికా కలకత్తాతో జన్మించింది. ఫ్యాషన్ డిజైనింగ్‌లో గ్రాడ్యుయేట్ పూర్తిచేసింది. 

## వృత్తిరంగం
సమపికా తొలి చిత్రం 'కాల్' 2007లో విడుదలైనది. దానితోపాటు 'హలో కోల్‌కతా', 'ఆస్ట్రో', 'శత్రు సంఘర్' వంటి సినిమాలలో కూడా నటించింది.  

## నటించినవి
### సినిమాలు
* *ఆస్ట్రా* (2012)
* *రివాయత్* (2012)
* *శత్రు సంఘర్* (2009)
* *హలో కోల్‌కతా* (2008)
* *కాల్*

### టెలివిజన్
* *కోల్‌కతా కాక్‌టెయిల్*
* *ఛానల్ విజే*
* *సంగీత్ బంగ్లా* (యాంకరింగ్)

## మూలాలు

## బయటి లింకులు
* అధికారిక వెబ్సైటు
* 

వర్గం:హిందీ సినిమా నటీమణులు
వర్గం:భారతీయ సినిమా నటీమణులు
వర్గం:జీవిస్తున్న ప్రజలు
కోళ్ల లలిత కుమారి

**కోళ్ల లలిత కుమారి** ఆంధ్రప్రదేశ్ రాష్ట్రానికి చెందిన రాజకీయ నాయకురాలు. ఆమె శృంగవరపుకోట నియోజకవర్గం నుండి మూడు సార్లు ఎమ్మెల్యేగా ప్రాతినిధ్యం వహించింది.
## రాజకీయ జీవితం
కోళ్ల లలిత కుమారి తన తాత మాజీ మంత్రి కోళ్ల అప్పలనాయుడు స్పూర్తితో 2006లో తెలుగుదేశం పార్టీ ద్వారా రాజకీయాల్లోకి వచ్చి లక్కవరపుకోట మండలం ఖాసాపేట ఎంపీటీసీగా ఎన్నికై, మెజార్టీ ఎంపీటీసీల బలంతో ఎంపీపీగా ఎన్నికైంది. ఆమె 2009లో జరిగిన అసెంబ్లీ ఎన్నికల్లో శృంగవరపుకోట నియోజకవర్గం నుండి టీడీపీ అభ్యర్థిగా పోటీ చేసి తన సమీప ప్రత్యర్థి కాంగ్రెస్ అభ్యర్థి అల్లు కేశవ వెంకట జోగినాయుడు పై 3,440 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికైంది. ఆమె 2009 నుండి 11 వరకు విజయనగరం టీడీపీ జిల్లా అధ్యక్షురాలిగా పని చేసింది. కోళ్ల లలిత కుమారి 2014లో టీడీపీ అభ్యర్థిగా పోటీ చేసి తన సమీప ప్రత్యర్థి వైసీపీ అభ్యర్థి రొంగలి జగన్నాధం పై 28572 ఓట్ల మెజారిటీతో గెలిచి రెండోసారి ఎమ్మెల్యేగా ఎన్నికైంది.

కోళ్ల లలిత కుమారి 2015లో తిరుమల తిరుపతి దేవస్థానం (టీటీడీ) పాలకమండలి సభ్యురాలిగా నియమితురాలైంది. ఆమె 2019లో టీడీపీ అభ్యర్థిగా పోటీ చేసి తన సమీప ప్రత్యర్థి వైసీపీ అభ్యర్థి కడుబండి శ్రీనివాసరావుపై 11,365 ఓట్ల తేడాతో ఓడిపోయింది.

కోళ్ల లలిత కుమారి 2024లో జరిగిన శాసనసభ ఎన్నికలలో టీడీపీ అభ్యర్థిగా పోటీ చేసి తన సమీప ప్రత్యర్థి వైసీపీ అభ్యర్థి కడుబండి శ్రీనివాసరావుపై 38790 ఓట్ల మెజారిటీతో ఎమ్మెల్యేగా ఎన్నికైంది.
## మూలాలు

వర్గం:ఆంధ్రప్రదేశ్ శాసన సభ్యులు (2009)
వర్గం:ఆంధ్రప్రదేశ్ శాసన సభ్యులు (2014)
వర్గం:తెలుగుదేశం పార్టీ రాజకీయ నాయకులు
వర్గం:విజయనగరం జిల్లా నుండి ఎన్నికైన మహిళా శాసన సభ్యులు